
A szenvedő Krisztus utánzása 
Sok országban és igen sok történelmi korszakban a ferencesek tanították Isten népét a népek saját nyelvén imádkozni rövid formákban, és ezekkel az imákkal a hit igazságait is elmélyítették bennük. Ők azok, akik 1250-ben bevezették az „Úrangyala” imádkozásának minden esti szokását. Az Üdvözlégy Máriát megtoldották ezzel a résszel: „Asszonyunk Szűz Mária, Istennek szent Anyja, imádkozzál érettünk /.../”.
A történelmi korokban, az egyes országokban élő ún. Kisebb Testvérek anélkül, hogy bármilyen módon is alulértékelték volna a népi vallásosságot, szerették volna azt - mintegy - fölemelni, és Isten tisztelete felé irányítani az emberekhez legközelebb álló személyekkel, Jézussal, Máriával, a szentekkel kapcsolatban.

Jó arra is emlékeznünk, hogy a keresztút gyakorlata, az ún. „Via Crucis” a ferences rendben alakult ki, ott keletkezett. Különösen a szentföldi kusztódiák szerzeteseinek befolyására, akik a minden országból jövő zarándokokat fogadták a keresztes háborúk idején. Számukra építették meg a „Via Dolorosa” állomásait az Olajfák Hegyétől a Kálváriáig. A keresztút tehát ez a másfél kilométeres útszakasz, amelyen Jézus a keresztet hordozta. Egy régi hagyomány szerint egyébként Mária, Jézusunk édesanyja gyakran végigjárta ezt az utat Szent Fia föltámadása után, hogy így is megemlékezzen szenvedéseiről.

Euzebius és Szent Ambrus püspökök a IV. században leírták, hogy Szent Ilona, Nagy Konstantin császár anyja, hogyan kerestette meg Jézus keresztjét, és építtette föl az első templomot a Golgotán a 320-as években. Később azután fölállítottak néhány emléktáblát is a keresztút egyes helyein. A XV. században már tizenkét márványtábla vagy emlékmű állt a keresztút mentén. Ezeket stációknak, magyarul állomásoknak nevezték.

Végül az 1600-as években alakult ki a keresztút végleges formája a tizennégy stációval. A ferences P. Antonio Daza volt az, aki először leírta a stációk történetét lelkigyakorlatos könyvében. /Exercios spirituales - 1620/ Elmélkedéseit az evangéliumi elbeszélésekre és hiteles egyházi hagyományokra építette.

A keresztút tisztelete és tiszteletének gyakorlata ezután egyre jobban elterjedt a keresztény országokban.

Jézus szenvedéstörténete ugyanis mindig áldásos lelki hatásokat váltott ki minden keresztény lelkében. Amikor tehát lélekben megtesszük Krisztus szenvedésének az útját, elsősorban arra döbbenünk rá, hogy Ő ezt az utat az irántunk érzett határtalan szeretetéből vállalta. Persze emberi tapasztalatunk is azt mondja, hogy az ember a szeretett személyért nagyon sok mindent el tud viselni. Minél nagyobb a szeretet, annál többet tudunk eltűrni. Minél jobban fölismerjük, hogy mennyit szenvedett értünk Krisztus, annál jobban megértjük, hogy mennyire szeret minket.

Azt is tudnunk kell azonban, hogy ellenségeiért, a bűnösökért, a keresztre feszítőkért is szenvedett, nemcsak az Őt szerető személyekért.

A szeretetért viszonzás jár. Ha nem viszonozzuk, az a háládatlanság egyértelmű jele. A keresztúti ájtatosság segíteni akar bennünket Krisztus szeretetének viszonzásában.

Járjuk tehát Krisztussal együtt az Ő szent Keresztútját.
fr. Bogdan Adamczyk

Corda pia
1. Előénekes: Pap
„Corda Pia inflammantur, Dum Francisci celebratur Stigmatum insignia.”
„Stigmáidra emlékezve Ferenc Atyánk, kérünk esdve, áldásodban részesíts!”
2. Gondolatok a keresztúthoz

Katolikus népünk körében már el sem képzelhető a nagyböjt a hetente legalább egyszer közösen elvégzett keresztúti ájtatosság nélkül. Azon kívül, hogy közösségformáló ereje van, egyénenként is sok kegyelmet tartogat személyes keresztjeink hordozásához. Minden állomás arra emlékeztet, hogy a teremtő Isten soha nem vetette el a bűnbeesett embert, sőt annyira szerette, hogy saját Fiát áldozta föl, hogy újra visszaállítsa a megromlott kapcsolatot. A stációk arra is emlékeztetnek, hogy a földre szállt Isten engedelmes volt mindhalálig, mégpedig a kereszthalálig. Tőlünk, katolikus keresztényektől, is ezt kéri közös Atyánk, hogy szent Fia példájára minden nap vegyük fel keresztünket, így engedelmeskedjünk akaratának.

Ha figyelmesen állunk meg a stációk előtt és komolyan meg akarjuk tudni üzenetüket, lehetetlen észre nem venni, hogy a Via dolorosa eseményei és szereplői mennyire felismerhetők a mi világunkban, szűkebb környezetünkben is.

Már az első állomásnál a kiabáló tömegben ott találjuk a mások fölött igazságtalanul ítélkező önmagunkat. Hány kezét mosó Pilátus él ma köztünk vezető beosztásban, s mi nagyon sokszor még biztatjuk is egy jobb pozícióért vagy talán egy nagyobb darab kenyérért!

Vajon észrevesszük-e sértődékeny önmagunkat?

Mennyire fölháborodunk, ha valaki rátapint gyenge pontunkra, feltárja hibáinkat. Mit tesz a teljesen bűn nélkül való, ártatlan Megváltó? Hallgat, mint egy bárány. Szó nélkül hagyja, hogy azok, akiket jóllakatott a pusztában, akiknek betegeit meggyógyította, Barabásra szavazzanak. A rablógyilkos kell nekik, nem az, aki körüljárt jót cselekedvén. 

Ott látjuk a megostorozott, töviskoronás, meggyalázott Jézust szemtől szembe a durván összeácsolt hatalmas kereszttel. Vállára veszi s elindul utolsó tanítói útjára. Mi keresztények vagyunk, s ha kell, büszkén hangoztatjuk is ezt. A név kell, de a kereszt nem! Mennyire viszolygunk a legkisebb szenvedéstől is! Miért pont én? Miért büntet engem az Isten? – kérdezzük. Ha nem tudatosodik bennünk, hogy kereszténynek lenni annyit jelent, mint a mindennapok keresztjét hordozni, akkor nem vagyunk méltók sem a névre, sem a keresztút végén várakozó jutalomra.

Minden állomásnál ott vagyunk, de vajon melyik táborban? A Szűzanyát kísérő Krisztus-követők között, vagy a gúnyolódó, érzéketlen, kárörvendő tömegben? Mindenki egyénileg kell, hogy döntsön a jövőre vonatkozólag. A nagyböjt a döntés, a választás ideje.

A mestert elhagyták tanítványai, édesanyja, és néhány asszony kísérte élete legnehezebb útszakaszán. A hóhérok látták, hogy egyre gyengül, féltek, hogy nem bírja ki a Golgotáig, s nem lesz örömük a halál kínjainak látványában. A nép közül Cirenei Simont választották, hogy segítsen vinni a keresztet. A napi munkából hazatérő férfi kényszerből, de segített Jézusnak. Nem akadt önkéntes, pedig biztos volt olyan köztük, akin, akinek hozzátartozóján segített Jézus. De az feledésbe ment, vagy félelemből nem mertek mellé állni.

Szinte naponta kínálkozik az alkalom, hogy szenvedő embertársainkon segítsünk, de nem tesszük. Miért tegyem, mi közöm hozzá! De azért még templomba járó, vallásos ember vagyok! Ez más, mit szólnának, ha egy mindenki által lenézett emberen segítenék a legforgalmasabb utcán… Tegye meg más! S meg is teszik, nem egyszer azok, akik nem vallásosak.

Vajon melyik csoporthoz tartozom Jézus keresztútján?

Időzzünk el egy keveset a X. állomásnál: Jézust megfosztják ruháitól. A sorozatos megaláztatásokból és gyalázatokból még csak az hiányzott, hogy teljesen lemeztelenítsék. Az Isten képmására teremtett emberi testét is meggyalázták, nem kímélve emberi méltóságát. Jézus most is csak hallgatott, hagyta, hogy mindenét elvegyék. – És én? Milyen sokat adok magamra, mennyire ragaszkodom földi kacatjaimhoz. Ha ránézek a lemeztelenített Üdvözítőre, el kell szégyellnem magam: milyen sok időt pazaroltam, pazarolok a külsőmre, de lesz-e még időm, hogy felékesítsem a lelkem?

A XII. állomásnál újra egy idegen, a római százados szavai hallatszanak kétezer év távlatából is: Ez valóban Isten fia volt. Súlyos figyelmeztetés a 21. század keresztényeinek! Arról ismernek fel az emberek, hogy tanítványaim vagytok, ha szeretettel vagytok egymás iránt…
Jézus a kereszten mutatta meg, mennyire szeret minket. A kereszten, a teljes megaláztatásban mutatta meg a szerető Isten arcát. A százados ezt felismerte, és ki is mondta, belekiáltott a világba.

Mi Krisztus követői vagyunk, a keresztség szentsége által testvérei, az Atya gyermekei, s megváltói munkájának folytatói. De csak az anyakönyvben, vagy a mindennapokban is?

Minden közösen és egyénileg végzett keresztúti ájtatosság legyen felkiáltójel számunkra, mert mint megkeresztelt embereknek felelősségünk és kötelességünk, hogy a világot szebbé, jobbá tegyük. Nem kell megváltanunk, mert az megtörtént kétezer évvel ezelőtt a Golgotán, de kötelességünk megváltoztatni és helyrehozni, amit bűneink elrontottak. Az egész társadalmat nem tehetjük jobbá, de szűkebb környezetünket igen. Ha minden nap felvesszük keresztünket, imáinkkal, áldozatvállalásainkkal és főleg a szeretet magas fokú gyakorlásával a vadócba egy kis rózsát olthatunk.
3. (Az énekkar minden vers után megismétli!)
Stigmáidra emlékezve, 

Ferenc Atyánk kérünk esdve, 

áldásodban részesíts.



Stigmáidra emlékezve…
Ne dicsekedjünk mi másban,

Csak az üdvös keresztfában, 

Szent Ferenc a példakép.



Stigmáidra emlékezve…
Aki fent a Verna hegyén
Virraszt, böjtöl, lelkének él,

Fohászkodik, vezekel.



Stigmáidra emlékezve…
Magányának szent csendjében

Krisztus áldott szenvedésén

Lelkét tőrként járja át.



Stigmáidra emlékezve…
Krisztus Urunk, égi király,

Kitárt karral hozzá leszáll

Szent szeráfként, nyájasan.



Stigmáidra emlékezve…
Szolga nézi megváltóját,

Évezredek örök Urát,

A győzelmes szenvedőt.



Stigmáidra emlékezve…
Ferenc lelke szent lángra gyúl, 

Testén stigmaként megújul

Krisztus öt szent sebhelye.



Stigmáidra emlékezve…
Szíve lángját kínzó testén

Krisztus öt szent pecsétjeként

Mutatják a szent sebek.



Stigmáidra emlékezve…
Ó, Krisztusunk, kérve kérünk,

Gondolatunk, cselekvésünk,

Kereszt jelét viselje.



Stigmáidra emlékezve…
Add, hogy majd a mennyországban

Élvezzük szent boldogságban

Megváltásod örömét.



Stigmáidra emlékezve…
Dicsértessék világszerte
Krisztus Urunk szent keresztje
S hű szolgája, Szent Ferenc.



Stigmáidra emlékezve…
Pap: Stigmáiddal jelölte meg, Uram, szolgádat, Ferencet.
Hívek: megváltásod szent jeleivel.
Pap: Urunk, Jézus Krisztus, aki az Isten iránt elhidegülő világban a szeretet tüzét lángra lobbantva bennünk, szenvedésed szent jeleit, a stigmákat Ferenc Atyánk testén megújítottad, kérünk, az ő érdemeire és közbenjárására, hogy az élet keresztjét mi is türelmesen viseljük és a bűnbánat üdvösséges gyümölcseit megszerezzük. Aki élsz és uralkodol örökkön-örökké. 
Hívek: Ámen
Pap: Imádunk Téged, Krisztus és áldunk Téged!
Hívek: Mert szent kereszted által megváltottad a világot.
Üdvözítő, Jézus Krisztus miérettünk keresztre feszíttetett.
Pap: Testvérek! Krisztus megalázta magát, és engedelmeskedett mindhalálig, mégpedig a kereszthalálig. Ezért Isten felmagasztalta és olyan nevet adott neki, amely fölötte van minden névnek, hogy Jézus nevére hajoljon meg minden térd a mennyben, a földön és az alvilágban, s minden nyelv hirdesse az Atyaisten dicsőségére, hogy Jézus Krisztus az Úr.
Hívek: Istennek legyen hála.
Megfeszített Jézus Krisztus áldott jobb kezed / bal kezed / jobb lábad / bal lábad / oldalad.
Szent sebére kérünk, könyörülj rajtunk!
Minden vers után Kórus: 
Megfeszített Jézus Krisztus, könyörülj rajtunk!
Pap: Megfeszített Jézus Krisztus, siess segítségünkre!
Hívek: És szent nevedért ments meg minket!
Pap: Isten, ki nem engeded, hogy a Benned bízót túlságosan nehéz megpróbáltatás érje, és az ájtatos könyörgést meghallgatod, alázattal kérünk, hogy Egyszülött Fiad által – kinek szenvedéséről megemlékezünk – mindenféle bajtól mentesek legyünk. 

A mi Urunk, Jézus Krisztus által.
Hívek: Ámen. 
Áldás a nagy kereszttel:
Áldjon meg és segítsen benneteket a megfeszített Jézus Krisztus! Ámen
Bevonulás közben az ének: A keresztfához megyek, vagy Keresztények sírjatok.

II. János Pál pápa keresztútja
(2000. Nagypéntek)
Bevezető ima 
,,Aki utánam akar jönni, tagadja meg magát, vegye föl a keresztjét és kövessen engem'' (Mt 16, 24). Azért vagyunk itt, mert meggyőződésünk, hogy Isten Fiának keresztútja nem a vesztőhely egyszerű megközelítése volt. Hisszük, hogy az Elítélt minden lépése, minden mozdulata és szava, de azoké is, akik látták és részesei voltak ennek a drámának, szüntelenül szólnak hozzánk. Krisztus szenvedésével és halálával is kinyilatkoztatja nekünk Isten és az ember igazságát. 

Mit jelent részesedni Krisztus keresztjében? Jelenti annak a szeretetnek a megtapasztalását a Szentlélekben, melyet Krisztus keresztje rejt magában. Jelenti a saját keresztünk fölismerését ennek a szeretetnek a fényében. Jelenti a saját keresztünk vállunkra vételét, s menni mindig e szeretet erejében... Menni végig az életen, követvén Őt, aki ,,alávetette magát a keresztnek, nem törődött a gyalázattal, és most Isten trónjának jobbján ül.'' (Zsid 12,2.) 
Első állomás
Jézust halálra ítélik
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot.
„Én arra születtem és azért jöttem a világba, hogy tanúságot tegyek az igazságról; és mindaz, aki az igazságból való, hallgat az én szómra. Mondta neki Pilátus: Mi az igazság?” (Jn 18, 38). 
Pilátus drámája rejlik ebben a kérdésben: ,,Mi az igazság?''  Aki nem engedi magát vezetni az igazságtól, egyszer csak képes lesz arra is, hogy ártatlanra mondjon ki halálos ítéletet. A vádlók észrevették Pilátus e gyöngeségét, ezért nem tágítanak. Konokul követelik a kereszthalált. 
,,Én ártatlan vagyok ennek az igaz embernek vére ontásában. Ti lássátok!'' (Mt 27, 24.) Így ítéltetett kereszthalálra Jézus, az élő Isten Fia, a világ Megváltója. Az igazság megtagadása a történelem folyamán mindvégig szenvedést és halált okozott. Az ártatlanoknak kellett fizetniük az emberi képmutatásért. A közbeeső megoldások nem elegendőek. Nem elég mosni a kezünket. Az igaz véréért való felelősség megmarad. Emiatt imádkozott Jézus olyan forrón minden időkben élő tanítványaiért: Atyám ,,szenteld meg őket az igazságban. A te szavad igazság.'' (Jn 17,17)
Pap: Könyörülj rajtunk, Uram!
Hívek: Könyörülj rajtunk!
Második állomás
Jézus vállára veszi a keresztet
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot.
A kereszt. A becstelen halál eszköze. Római polgárt nem volt szabad kereszthalálra ítélni: túlságosan megalázó volt. A perc, amikor a Názáreti Jézus vállára vette a keresztet, hogy a Kálváriára vigye, fordulópont a kereszt történetében. A kereszt, a becstelen halál jele, amit a legalacsonyabb rendűeknek tartottak fenn, kulccsá vált. Attól a perctől fogva e kulcs segítségével nyitja ki az ember Isten misztériuma mélységének a kapuját. Az emberek a keresztet - az önmaga kifosztásának eszközét - elfogadó Krisztus műve által fogják megtudni, hogy Isten a szeretet. 

Határtalan szeretet: ,,Isten úgy szerette a világot, hogy egyszülött Fiát adta oda, hogy aki benne hisz, el ne vesszen, hanem örök élete legyen.'' (Jn 3,16) 

,,A kereszten szenvedés van, a keresztben üdvösség van, a kereszt szeretetre tanít. Istenem, aki Téged egyszer megért, csak Utánad vágyódik, semmi másra.'' - mondja a lengyel nagyböjti ének. A kereszt a határtalan szeretet jele! 
Pap: Könyörülj rajtunk, Uram!
Hívek: Könyörülj rajtunk!
Harmadik állomás
Jézus először esik el a kereszttel
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot.
,,Isten az ő vállára rakta mindannyiunk gonoszságát'' (Iz 53, 6). 

Jézus elesik a kereszt alatt. Háromszor esik el az aránylag rövid ,,Via dolorosa''-n. A kimerültségtől esik össze. Testét az ostorozás után vér borítja, fejét tövis koronázza. Kimerült. Elesik, és a kereszt súlya földre nyomja. A Prófétára kell gondolnunk, aki századokkal korábban előre látta ezt az elesést. Mintha saját szemével látta volna: az Úr Szolgája, amint a kereszt súlya alatt a földön fekszik, kinyilvánítja elesésének igazi okát. Íme, ,,Az Úr reá rakta mindannyiunk gonoszságát'' (vö. Iz 53, 6). A bűnök sújtják a földre az isteni Elítéltet. A bűnök határozzák meg a vállán vitt kereszt súlyát. A bűnök okozták elestét. 

Krisztus próbál fölkelni, hogy folytassa útját. A katonák ütlegekkel és üvöltözéssel kényszerítik. Rövid megtorpanás után a csapat újra elindul. Jézus elesik és fölkel. Ezzel a Megváltó szavak nélkül fordul mindazokhoz, akik elesnek. Fölkelésre buzdít. 
Pap: Könyörülj rajtunk, Uram!
Hívek: Könyörülj rajtunk!

Negyedik állomás
Jézus édesanyjával találkozik
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot.
,,Uralkodni fog Jákob házán mindörökké, és országának nem lesz vége!'' (Lk 1, 30-33.) 
Mária emlékezett e szavakra és szívében gyakran el-elgondolkodott rajtuk. Amikor Fiával találkozott a keresztúton, talán épp e szavak jutottak eszébe. Különös erővel emlékezett rájuk: ,,Uralkodni fog... Országának nem lesz vége...'' - mondta az égi hírnök. 

Most, amikor látja halálra ítélt Fiát, amint viszi a keresztet, melyen meg kell halnia, emberileg szólva kérdezhette: hogyan teljesedhetnek e szavak? Hogyan fog uralkodni Dávid házán? S miként lehetséges, hogy országának nem lesz vége? 

Mária azonban látja, hogy amit akkor mondott, most a kereszt igéjében valósul meg. Mivel anya, Mária nagyon szenved. De most is ugyanúgy válaszol, mint akkor: ,,legyen nekem a te igéd szerint''. Így mint anya, az isteni Elítélttel együtt ő is átöleli a keresztet. A keresztúton Mária úgy mutatkozik meg, mint a világ Megváltójának anyja. 
Pap: Könyörülj rajtunk, Uram!
Hívek: Könyörülj rajtunk!
Ötödik állomás
Cirenei Simon segít Jézusnak vinni a keresztet
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot.

Simont kényszerítették (vö. Mk. 15, 21). A római katonák, félvén, hogy a kimerült Elítélt nem tudja elvinni keresztjét a Golgotáig, és nem tudják végrehajtani rajta a halálos ítéletet, kerestek valakit, hogy segítsen vinni a keresztet. A szemük Simonon akadt meg. Őt kényszerítették, hogy vegye át a terhet. Elképzelhetjük, hogy ellenkezett. Egy elítélt keresztjét vinni támadás egy szabad ember méltósága ellen. 

Simon mégis megragadja a keresztet, hogy segítsen Jézusnak. Simon ajándékot kap. A kényszerítésből önkéntes segítővé vált, mint akit szíven találtak a szavak: ,,Aki nem veszi föl a keresztjét és nem követ engem, nem méltó hozzám''. Miközben vitte a keresztet, kezdte megismerni a kereszt Evangéliumát. 
Pap: Könyörülj rajtunk, Uram!
Hívek: Könyörülj rajtunk!

Hatodik állomás
Veronika kendőt nyújt Jézusnak
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot.
Veronikáról nem szólnak az evangéliumok. Sok asszonyt említenek Jézus környezetében, de az ő nevét nem ismerik. Lehetséges tehát, hogy a neve azt fejezi ki, amit tett. A hagyomány szerint ugyanis miközben Jézus a Golgotára ment, egy asszony utat tört magának a katonák között, és kendővel megtörölte Jézus verítékes, véres arcát. Ő pedig a kendőn hagyta arcának képét, hiteles képét, vera icon-ját. Ebből származhat a Veronika név. 

Így mutatkozik meg a történés mély jelentése. A világ Megváltója arcának hiteles képét ajándékozta Veronikának. 

A kendő, melyen kirajzolódott Krisztus arca, üzenetet hordoz számunkra. Ezt mondja: Íme, miként erősíti a hasonlóságot a világ Megváltójához minden jócselekedet, az igaz szeretet minden megnyilvánulása a felebarát felé, abban, aki a jót tette. A szeretet tettei nem múlnak el. A jóság, a megértés, a szolgálat minden megnyilvánulása eltörölhetetlen nyomot hagy az emberi szívben. Így formálódik az identitás, az ember igazi neve. 
Pap: Könyörülj rajtunk, Uram!
Hívek: Könyörülj rajtunk!

Hetedik állomás
Jézus másodszor esik el a kereszttel
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot.
Összeesett a kereszt súlya alatt. Ereje egyre inkább elhagyja. De lassan mégis, újra talpra áll, és folytatja útját. Mit mond nekünk, bűnös embereknek ez a második elesés? Még inkább, mint az első elesés, felkelésre serkent, hogy ismét álljunk fel keresztutunkon. 

A kereszt Evangéliuma kétezer éve szól az emberhez. Krisztus, aki feláll az elesésből, kétezer éve találkozik az elesett emberrel. E kétezer év folyamán nagyon sokan megtapasztalták, hogy az elesés nem az út vége. Találkozva az Üdvözítővel, tőle hallották a bíztatást: ,,Elég neked az én kegyelmem; mert az erő a gyöngeségben válik nyilvánvalóvá'' (2Kor 12, 9). Erőt nyerve fölkeltek, és átadták a világnak a keresztből fakadó remény igéit. 
Pap: Könyörülj rajtunk, Uram!
Hívek: Könyörülj rajtunk!

Nyolcadik állomás
Jézus szól a síró asszonyokhoz
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot.
,,Jeruzsálem leányai, ne sírjatok énmiattam, de sírjatok magatok és fiaitok miatt. '' (Lk 23,28) 

Jézus szavai ezek Jeruzsálem leányaihoz, akik részvétük jeleként siratták az Elítéltet. Akkor bizonyára nem értették, mit jelentenek e szavak. Jövendölés hangzott bennük, ami hamarosan be is teljesedett. 

Kevéssel előbb Jézus megsiratta Jeruzsálemet, és megmondta előre rettenetes sorsát. Miközben követjük Jézust a keresztúton, ha fölébred szívünkben a részvét a kínjai miatt, nem feledkezhetünk meg erről az intelemről. 

Krisztus mindegyikünknek mondja a Jelenések Könyve következő szavait: ,,Az ajtóban állok és zörgetek. Aki meghallja szavamat és kinyitja az ajtót, bemegyek hozzá és vele étkezem, ő meg énvelem. A győztest magam mellé ültetem a trónomra, miként én győztem és ott ülök Atyám mellett az ő trónján.'' (Jel. 3, 20-21.) 
Pap: Könyörülj rajtunk, Uram!
Hívek: Könyörülj rajtunk!
Kilencedik állomás
Jézus harmadszor esik el a kereszttel
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot.
Íme, Krisztus harmadszor esik el a kereszt alatt. A sokaság kíváncsian figyeli, lesz-e még ereje újra fölkelni. 

A harmadik elesés ezt fejezi ki: az önkiüresítést, Isten Fia szenvedését, a megalázkodást a kereszt alatt. 

Jézus a tanítványainak mondta, hogy nem azért jött, hogy neki szolgáljanak, hanem hogy ő szolgáljon (vö. Mt 20,28). Az Utolsó Vacsora termében - a földig hajolva és tanítványai lábát mosva - mintha ezt a megalázkodást gyakorolná. Harmadszor is elesvén a kereszt súlya alatt még hangosabban kiáltja felénk misztériumát. Halljuk meg a szavát! 

Ez az Elítélt, aki a földön fekszik a kereszt súlya alatt, immár közvetlenül a kivégzés helye közelében mondja nekünk: ,,Én vagyok az út, az igazság és az élet'' (Jn 14,6), ,,aki engem követ nem jár sötétségben, hanem övé lesz az élet világossága.'' (Jn 8,12)
Pap: Könyörülj rajtunk, Uram!
Hívek: Könyörülj rajtunk!

Tizedik állomás
Jézust megfosztják ruháitól
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot.
,,Amikor megízlelte, nem akarta meginni.'' (Mt 27, 34)

Nem akart csillapítószereket, melyek elkábíthatták volna tudatát a halálküzdelemben. Tudatosan akarta megvívni agóniáját a kereszten, hogy így teljesítse az Atyától kapott küldetést. 

Öntudat és szabadság: ezek a teljes értékű emberi cselekvés nélkülözhetetlen összetevői. Hány eszközt ismer a világ ahhoz, hogy gyengítse az akaratot és elhomályosítsa a tudatot! Féltékenyen kell védeni őket minden erőszakkal szemben! A fájdalmak megengedett csillapítására tett erőfeszítéseknek mindig az emberi méltóságot tisztelve kell történniük. Mélyen meg kell értenünk Krisztus áldozatát, egyesülnünk kell vele, hogy képesek legyünk megakadályozni az élet és a halál értékének elveszítését. 
Pap: Könyörülj rajtunk, Uram!
Hívek: Könyörülj rajtunk!

Tizenegyedik állomás
Jézust a keresztre szegezik
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot.
,,Átszegezték kezemet és lábamat és meg tudom számlálni minden csontomat.'' (Zsolt 21,17-18)

Beteljesednek a próféta szavai. Megkezdődik a kivégzés. A hóhérok a kereszt fájához szögezik az Elítélt kezét és lábát. Krisztus finoman érzékeny teste és lelke mérhetetlenül szenved. Vele együtt megfeszítettek két gonosztevőt is, az egyiket jobbról, a másikat balról. Amikor a hóhérok fölemelik a keresztet, megkezdődik a halálküzdelem. Be kell teljesednie e szavaknak is: ,,Én, majd ha magasba emelnek a földről, mindeneket magamhoz fogok vonzani.'' (Jn 12,32) 

Egy ilyen szenvedés kétségtelenül részvétet ébreszt. De a részvét túlságosan kevés, hogy az életünket hozzákössük ahhoz, aki a fán függ. Hogyan lehet megmagyarázni, hogy nemzedékről nemzedékre ez a rettenetes látvány emberek megszámlálhatatlan sokaságát vonzotta, és ők a keresztet tették hitük ismertetőjelévé? Krisztus a keresztről a szeretet erejével vonz, az isteni szeretet erejével, mely vonakodás nélkül teljesen odaadta magát. 
Pap: Könyörülj rajtunk, Uram!
Hívek: Könyörülj rajtunk!
Tizenkettedik állomás
Jézus meghal a kereszten
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot.
,,Atyám, bocsáss meg nekik, mert nem tudják, mit cselekszenek.'' (Lk 23, 34) 

Szenvedésének csúcspontján sem feledkezik meg Krisztus az emberről, főleg azokról nem, akik közvetlen okai szenvedéseinek. Ő tudja, hogy az embernek minden másnál jobban szüksége van a szeretetre; szüksége van az irgalomra, mely éppen ebben a percben árad ki a világra. 

Röviddel ezután Jézus felkiáltott: ,,Szomjazom.'' (Jn 19,28). Az egész testet égető szörnyű láz kiáltása. De ez az egyetlen szó, amely a fizikai szenvedéséről beszél. 

Íme, a megváltás műve beteljesedett. A küldetés, amiért eljött a földre, elérte célját. A többi az Atyára tartozik: ,,Atyám, a kezedbe ajánlom lelkemet!'' (Lk 23,46.) E szavakkal kilehelte lelkét. 
Pap: Könyörülj rajtunk, Uram!
Hívek: Könyörülj rajtunk!

Tizenharmadik állomás
Jézus testét leveszik a keresztről
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot.
Az Anya ölébe fektették a Fiú élettelen testét. Az Evangéliumok nem szólnak arról, mit érzett Mária abban az órában. Mintha az evangélisták hallgatásukkal tiszteletben tartanák fájdalmát, érzéseit, emlékeit. Hogyan is lettek volna képesek ezek kifejezésére! A sok évszázados hagyomány őrzi a Pieta képét, és általa vési bele a keresztény nép emlékezetébe legfájdalmasabb kifejezését annak a kimondhatatlan szeretetkapcsolatnak, mely Mária szívében az angyali üdvözlet órájában fogantatott és érlelődött egészen isteni Fia születéséig. E szeretet nyilvánult meg a betlehemi barlangban, tétetett próbára már a templomban történt bemutatáskor, és mélyült el a Mária szívében őrzött és át- meg átgondolt szavakkal együtt (vö. Lk 2,51). Most ennek a szeretetkapcsolatnak át kell alakulnia olyan egységgé, mely felülmúlja az élet és a halál határait. 
Pap: Könyörülj rajtunk, Uram!
Hívek: Könyörülj rajtunk!

Tizennegyedik állomás
Jézus testét sírba helyezik
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot.
,,Megfeszítették, meghalt és eltemették...'' 
Krisztus élettelen testét elhelyezték a sírban. A sír bejárata elé hengerített kő azonban nem a végső pecsét művére. A végső szó nem a hamisságé, a gyűlöleté és az erőszaké. Az utolsó szót a halálnál erősebb szeretet mondja ki. 

Ám hamarosan éppen ez a sír lesz az első hirdetője Isten Fia dicséretének és fölmagasztalásának az Atya dicsőségében. ,,Megfeszítették, meghalt és eltemették..., harmadnapon feltámadott a halálból."
Jézus élettelen testének sírbatételével a Golgota lábánál az Egyház megkezdi a nagyszombati virrasztást. És akkor a sír, a feltámadás néma tanúja megszólal. Az elhengerített kő, az üres sír, az összehajtott leplek.
,,Krisztus föltámadt a halálból, elsőszülöttként a halottak közül.'' (1Kor 15, 20) Az üres sír a végső győzelem jele, melyet az igazság arat a hazugság, a jó a rossz, az irgalom a bűn, az élet a halál fölött. 
Pap: Könyörülj rajtunk, Uram!
Hívek: Könyörülj rajtunk!
Imádkozzunk a Szentatya szándékára:
Miatyánk. Üdvözlégy. Dicsőség.
Királyi útját járva
(Szilágyi M. Dózsa)
Bevezető ima
Hiszem Uram Jézusom, hogy valóságos Isten és ember vagy. Te megszentelted a szenvedés keresztútját. Életeddel és haláloddal bebizonyítottad, hogy a szenvedésnek üdvözítő hatalma van. Hozzád vezet ez a dicső és boldog élet egyetlen útja. Ezen hitben felajánlom Neked ezen ájtatosságot és add kegyelmedet, hogy szenvedésed útján lelkem világosságot és erőt nyerjen a kereszt türelmes viselésére és a búcsúkat elnyerjem.

Első állomás
Jézust Pilátus halálra ítéli
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot.
Íme, Krisztus Pilátus előtt, ki a világ Megváltóján és az örök Bírón ítélkezik. Pilátus elismeri Jézus ártatlanságát, és mégis halálra ítéli. Krisztus Urunk ezen világraszóló igazságtalanságot némán fogadja. Mily messze vagyok én ettől az alázatos és fenséges nyugalomtól, még akkor is, amikor szeretettel és joggal mondják meg hibáimat!

Legigazságosabb Jézus! Adj nekem erőt, hogy igaz lelkülettel szolgáljak Istennek, embernek.

Ments meg engem a nyelv igazságtalanságaitól és a Te példád szerint az emberek ítéletét nyugodt szívvel, ellenséges hajlam nélkül akarom fogadni.
Pap: Keresztrefeszített Jézus, könyörülj rajtunk!
Hívek: Könyörülj rajtunk és a megholt hívek lelkein!
Második állomás
Jézus a kereszttel
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot.
Jézus a keresztet elfogadja. A kereszten polgárt nem volt szabad kivégezni, oly megalázó volt. Krisztus Urunknak az emberi romlottság a gyalázat fáját adta. Ő elfogadta, vitte s ezáltal a megbecstelenítő keresztet a vigasztalás forrásává és a dicsőség fájává tette.

Jézusom, nézz reám irgalommal! Mily kevély természet van énbennem! Mennyire szenvedek a megaláztatás miatt. A Te megaláztatásodra ígérem és kérem segítségedet, hogy megtörjem büszkeségemet, felejtsem a sértést, bocsássak meg és bűneim tudatában fogadjam az élet keresztjeit.
Pap: Keresztrefeszített Jézus, könyörülj rajtunk!
Hívek: Könyörülj rajtunk és a megholt hívek lelkein!
Harmadik állomás
Jézus először esik el a kereszttel
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot.
Krisztus Urunkat megostorozták. Tövisekkel koronázták. Éjjel-nappal embertelenül bántak Vele. Kimerült és összeroskadt a kereszt súlya alatt, de szótlanul. Átok, vagy türelmetlenség nem hagyta el ajkát, de irgalmat se kért az emberektől.

Jézusom, csodálatos vagy Te, amikor a halott Lázárnak életet adsz; a szellemek és a természet engedelmeskednek Neked. Éppen ily bámulattal nézem a Te hősi szótlanságod, ahogy a kínok alatt összeroskadsz. Nem tudlak Uram követni, de tedd, hogy utánozzalak, hogy tudjak keresztényhez illő nyugalommal, Téged imádó némasággal szenvedni.
Pap: Keresztrefeszített Jézus, könyörülj rajtunk!
Hívek: Könyörülj rajtunk és a megholt hívek lelkein!
Negyedik állomás
Jézus találkozik fájdalmas anyjával
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot. 
Krisztus Urunk, mint ember, anyának gyermeke, a jó gyermek minden nemes érzésével. Szűz Mária anya volt a nőiesség és anyaság minden vonzó szépségével. Szeretett, mint egy anya. Sőt jobban. Azzal a megszentelt és lángoló hévvel szeretett, amit az élő hit keltett és hevített Benne. Ő hitte, hogy Isten anyja: gyermeke Isten. Mit érezhetett lelkében, amikor a szenvedő Jézust látta? Mily kifürkészhetetlen a gondviselés, mely ily nőt és anyát sem kímél a szenvedésektől?

Jézusom, látom, hogy a szenvedés – kitüntetés. A te választottjaid a kereszt által lesznek nagyokká. Kegyelmet adsz, de nem kímélsz a bajoktól, hogy a kegyelem annál jobban tündököljék. Légy velem, hogy én Veled legyek! Világosíts meg, hogy a szenvedésben értelmem el ne boruljon. Erősíts, hogy össze ne roskadjak az élet súlya alatt, hanem imádjam hódolattal a Te szent akaratodat.
Pap: Keresztrefeszített Jézus, könyörülj rajtunk!
Hívek: Könyörülj rajtunk és a megholt hívek lelkein!

Ötödik állomás
Jézusnak Cirenei Simon segít
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot.
Cirenei Simon Jézussal találkozik és átveszi a keresztet. Az Üdvözítő ellenségeit a gyűlölet késztette, hogy Simonnak adják a keresztet, féltek, hogy meghal a keresztre feszítés előtt. Simont pedig, aki a mezőről tért haza, a gondviselésszerű találkozás kereszthordozóvá és Krisztus követéjévé tette. A rövid találkozás és segítség Simonnak és családjának: Krisztust adta jutalmul. 

Jézusom, add hogy szenvedésemben Veled találkozzam. Amikor már lázadni akarok, türelmetlenségemben, szólalj meg a lelkiismeretemben, Te kereszthordozó Krisztus, hogy a Te keresztedet lássam az enyémben és az enyémet a Te kereszteddel szenteljem meg, hogy így minél bensőbb lelki kapoccsal kövesselek.
Pap: Keresztrefeszített Jézus, könyörülj rajtunk!
Hívek: Könyörülj rajtunk és a megholt hívek lelkein!

Hatodik állomás
Jézusnak Veronika kendőjét nyújtja
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot. 

A nő érti meg legjobban a szenvedőt. Akit mindenki elhagy, annak felejthetetlen, vigasztaló, és erősítő a részvét legkisebb megnyilvánulása. Jézus szenvedő arcát adta a kendő által Veronikának, hálául és emlékül. Az Isten lekötelezettnek érezte magát a gyöngéd és bátor nőnek.

Jézusom, adj nekem forró részvétet a Te szenvedésedben. Ha a Te fájdalmadat átérzem, akkor erős leszek, újjászületem. A Te szenvedő arcod emléke éljen a lelkemben, hogy nagy lélekkel szeressek Istent és embert. Az a véres emlék tiltakozzék minden bűn ellen, amivel elárulhatnálak Téged és a lelkemet.
Pap: Keresztrefeszített Jézus, könyörülj rajtunk!
Hívek: Könyörülj rajtunk és a megholt hívek lelkein!

Hetedik állomás
Jézus másodszor esik el a kereszttel
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot. 
Jézus másodszor esik el a kereszttel és mégis szeret. A szeretete nagyobb, mint a szenvedése. Elgyöngült a teste, de a szíve tántoríthatatlan az Isten és emberszeretetben, amelyet nem homályosít el egyetlen egy panaszkodó szóval, vagy tekintettel. Mennyire isteni, még földre rogyva is!

Jézusom, add, hogy soha el ne fáradjak a szeretetben. A gyűlölet közepette legyen lelkem isteni. A szenvedések súlya alatt higgyem, érezzem, hirdessem, hogy az isteni szeretet megdicsőítő útján vagyok és ezért Te leszel az én igazi nagy jutalmam.
Pap: Keresztrefeszített Jézus, könyörülj rajtunk!
Hívek: Könyörülj rajtunk és a megholt hívek lelkein!

Nyolcadik állomás
Jézus szól a siránkozó asszonyokhoz
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot. 
Krisztus nem kér részvétet, mégis részvétet kap a siránkozó nőktől. Krisztus nem tartja veszteségnek, hogy a test roncsokban van. Csak egy veszteség fáj neki: ha a lélek pusztul. A szenvedő Krisztus sajnálja a síró nőket, gyermekeit, mert fajuk megtagadta Őt és ezáltal lelküket nagy veszteségre juttatták. 

Jézusom, legyek mindig oly hívő, hogy a lelkieket becsüljem mindenek felett. A lélek veszteségeit sirassam, gyászoljam mindennél jobban. A lélek javát szeressem, keressem magamban és másokban mindennél jobban, hogy így a Te boldog munkatársad legyek.
Pap: Keresztrefeszített Jézus, könyörülj rajtunk!
Hívek: Könyörülj rajtunk és a megholt hívek lelkein!

Kilencedik állomás
Jézus harmadszor esik el a kereszttel
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot. 

Harmadszor esik el és meg nem rendül megváltói hivatásában. Nem fordul vissza a keresztútról, nem hagyja el az embert, hanem földre roskadva is – megváltani, üdvözíteni akar. Lerogyott, de ragyog előtte a mennyei akarat, a lélek örök értéke.

Jézusom, legyek ily nagy. Soha el ne csüggedjek a kötelesség, a hivatás útján. Szeressem az élethivatásban a Te akaratodat. Soha ki ne fáradjak a jó tettekben, hogy mindig a lelkek újjászületésén dolgozzam és ezért imádkozzam.
Pap: Keresztrefeszített Jézus, könyörülj rajtunk!
Hívek: Könyörülj rajtunk és a megholt hívek lelkein!

Tizedik állomás
Jézust ruháitól megfosztják
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot. 
Jézust ruháitól megfosztják. Szenved testileg, mert az égő sebek felszaggatva még jobban égnek. Szenved lelkileg, mert a legfinomabb lélek és teste ártatlansága meg van alázva. A betlehemi barlang Szülöttje újra a legtökéletesebb szegénységben áll az emberiség előtt, akit csak gazdagítani és tisztítani akar.

Jézusom, átérzem szenvedésed és még jobban szeretlek. Szeretem megalázott tisztaságodat. Szeretni akarom tettekkel, hogy soha senki tisztaságát meg ne bántsam. Add, hogy mindig mennyei lelkületet hordozzak a föld göröngyein és az ösztönök gyöngeségei közepette: hogy tőlem a szívek tisztuljanak, erősödjenek és meg nem alkuvó szemérem-érzettel Hozzád jussanak. 
Pap: Keresztrefeszített Jézus, könyörülj rajtunk!
Hívek: Könyörülj rajtunk és a megholt hívek lelkein!

Tizenegyedik állomás
Jézust keresztre feszítik
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot. 
Nem lehet elképzelni azt a kínt, amit az átütött szegek okoztak. Hogy éghetett az egész test, a kezek és a lábak, amikor Jézust a kereszttel fölemelték és a Föltámadás és Élet Istene az ég és föld között függött? Íme a szenvedések tengere, hogy ebben az én fájdalmaim enyhüljenek.

Jézusom, hiszem, hogy Te a mindenlátó értelem vagy. Te vagy az igazságosság, amely nem tud sérteni. Te vagy a szentség, amelytől mindenki tisztább, boldogabb lesz, mennyet nyer, Istent hódit. És Te végtelen értelem, igazságosság, szentség így szenvedsz? Uram, hiszem, hogy a szenvedésnek örök értéke van. A szenvedést Te felmagasztaltad, égi úttá tetted. Add, hogy ezzel a hittel lelkemen könnyítsek, könnyeimet letöröljem és Téged meglássalak.
Pap: Keresztrefeszített Jézus, könyörülj rajtunk!
Hívek: Könyörülj rajtunk és a megholt hívek lelkein!

Tizenkettedik állomás
Jézus meghal a keresztfán
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot. 
Krisztus Urunk lehajtva fejét, kiadta lelkét. A keresztfa tövében gyűlölettel gyötörték utolsó perceit is és Ő szeretett, paradicsomot adott a latornak.

Gúnyolták és káromolták, Ő áldott és bocsánatért esedezett. Szeretett az utolsó pillanatig és osztozkodott az emberi élet utolsó, legnehezebb keresztjében, a meghalásban. Mindezt azért, hogy mindent megkönnyítsen és mindent megszenteljen!

Jézusom, a Te halálod kellett az élethez. A Te szenvedésed, hogy boldoggá legyek; a Te sebed, hogy meggyógyuljak. Mindenedet odaadtad, hogy Veled mindent megnyerjek. Adj nekem szabad lelket, amelyet a föld vágyai nem kötnek le. Tedd bátorrá szívemet, hogy szabad lélekkel üdvözöljem egykor a halált, mint az örök élet küszöbét. Legyen a halálom a Te halálod által az igaz élet megnyitása.
Pap: Keresztrefeszített Jézus, könyörülj rajtunk!
Hívek: Könyörülj rajtunk és a megholt hívek lelkein!

Tizenharmadik állomás
Jézust leveszik a keresztről
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot. 
Íme, Krisztus édesanyja és barátai közt. Mily megható hűség, amely kitart a kereszt tövéig! Előttünk Krisztus, a tökéletes áldozat. Tökéletes, mert mindenében szenvedett: lelkében, testében, ellenségeitől, tanítványaitól, a hálátlan és gyönge néptömegtől. Tökéletes áldozat, mert tökéletesen, Isten akaratából, lélekért, hősi némasággal, ártatlan és jótékonyságban gazdag múlttal, imádkozva szenvedett és halt meg.

Jézusom, add, hogy életem a Te példád után egy szent áldozat legyen! Legyek hű a lelkekhez, gondjaimra bízottakhoz, hivatásomhoz egészen a kereszt tövéig! Segíts, hogy őrizzem a lelkem és a lelkek ártatlanságát, hogy az én életáldozatom minél tisztább legyen. Legyek nagylelkű mindennemű áldozatban és munkában, amikor a lélekről van szó. Ne riadjak vissza semmi szenvedéstől, hogy a bűnnel meg ne alkudjam! Higgyek abban, hogy az ártatlan lélek mindenen diadalmaskodik, de csakis a Te mindenható kegyelmeddel.
Pap: Keresztrefeszített Jézus, könyörülj rajtunk!
Hívek: Könyörülj rajtunk és a megholt hívek lelkein!

Tizennegyedik állomás
Jézust sírba teszik
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot. 
Krisztust eltemették. Életének két határa van: a jászol és a sír. Mind a kettő körül csak egyszerű hívő lelkek voltak. Gyászuk őszinte volt, mert szentnek, igaznak látták és lelkük előtt felébredt életének minden szépsége, szívének minden nagysága. Ünnepélyes volt a temetés, mert ünnepélyes hódolat teremtette meg a gyászt.

Elkísérlek Jézusom én is a sírhoz, ünnepi hódolattal. Szent, Uram a Te sírod, mert ártatlan életedet ártatlan halál vitte oda! Szent a Te sírod, mert innen kezdődik a valódi szentség, az igazság diadala. A mi kincsünk, reményünk, vigasztalásunk a Te sírod, mert látjuk, hogy minden igazságnak így kell szenvedni, de minden igazság feltámad. Jézusom, a sírodnál megígérem, soha sem gyűlölök, soha sem csüggedek, rendületlenül dolgozom, hogy a föltámadás boldog birtokosa lehessek. 
Pap: Keresztrefeszített Jézus, könyörülj rajtunk!
Hívek: Könyörülj rajtunk és a megholt hívek lelkein!
Befejező ima
Jézusom, Veled tettem meg az élet királyi útját: a keresztutat. Láttam a testi és lelki szenvedések megrázó csapásait, de láttam, hogy mindezek közepette mily biztos vagy, nagy vagy, szeretsz, áldasz. Add, hogy a szenvedésed emléke mélyen éljen lelkemben, tegyen naggyá és nyugodttá a keresztviselésben. A keresztúttal koronáztad meg életed. Nádszállal, tövissel, katonaköpennyel, szegekkel a lelkem királya lettél. Uram, kérlek, mindig maradj az. Segíts, mert én gyönge vagyok. A Te vérpiros, királyi trónusodat az én lelkemben ne tudja megingatni semmi mulandó, hogy beléphessek az örök hazába. Ámen
Imádkozzunk a Szentatya szándékára:
Miatyánk. Üdvözlégy. Dicsőség.
Egyesülni Veled szenvedésedben
(dr. Monay Ferenc OFMConv)
Bevezető ima
Édes Jézus, aki hozzánk való nagy szeretetből vállaidra vetted a súlyos keresztet, hogy azt értünk a Kálvária hegyére fölvigyed és ott magadat rá fölfeszítesd, engedd, hogy lélekben Veled mehessünk kínos keresztutadon. Egyesülni akarunk Veled szenvedésedben, hogy átérezzük szereteted nagyságát, mellyel értünk a kereszthalált is vállaltad. Eme nagy szeretetért, szeretni akarunk Téged, üdvözítő Jézusunk! Bánjuk, hogy eddig nem szerettünk eléggé; bánjuk, hogy bűneinkkel megbántottunk. Szent véred árja mossa tisztára lelkünket, hogy Veled élve, Veled halva, Veled legyen részünk a boldog örök életben. Ámen.

Első állomás
Jézust halálra ítélik
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot.
Jézust halálra ítélik. Pilátus, bár semmi okot nem talál benne, kimondja mégis az ítéletet, mert fél a felbujtott nép fenyegetésétől, mert retteg a császár haragjától. Elítéli az Istent, hogy kedvében járhasson az embereknek!

Hányszor rémülünk meg mi is az emberek szavától, hányszor remegünk a reánk néző szemektől, hányszor tagadunk meg édes Jézus, gyáván, pusztán emberi tekintetből. Irgalmazz nekünk, kislelkűeknek, hogy megerősödjünk Hozzád való szeretetünkben és emberektől való félelem, soha meg ne ingasson hitünkben. 
Pap: Könyörülj rajtunk, Uram!
Hívek: Könyörülj rajtunk!
Második állomás
Jézus vállára veszi a keresztet
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot.
Az Úr Jézus vállaira veszi a keresztet. Átöleli, magához szorítja, hisz készült reá egész földi életén át. Várta, óhajtotta, hogy szenvedése árán megváltsa a bűnös embereket. Ha az ártatlan Jézus örül a keresztnek, vajon mi, bűnösök fussunk-e tőle? Ha Ő szívesen vállalja a szenvedést értünk, vajon lehet-e, szabad-e nekünk zúgolódni, ha megpróbáltatás ér?

Keresztet hordozó Jézus, add megértenünk, hogy aki nem veszi fel keresztjét és nem követ Téged, nem méltó Hozzád. Erősíts, hogy Veled hordozva életünk keresztjét, törleszthessük bűneink adósságát.
Pap: Könyörülj rajtunk, Uram!
Hívek: Könyörülj rajtunk!

Harmadik állomás
Jézus először esik le a kereszttel
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot.
Jézus elesik a kereszt alatt. Elesik, mert súlyos az: súlyossá teszik az emberiség bűnei. Köztük a mieink is, az enyéim is.

Áldott Jézus, mivel viszonozzuk szeretetedet, hogy íme bűneink súlyos terhét magadra vállaltad? Add kegyelmedet, hogy szívesen vállaljuk mindenkor törvényeid terhét, viseljük örömmel parancsaid igáját és érezzük annak édességét. 
Pap: Könyörülj rajtunk, Uram!
Hívek: Könyörülj rajtunk!
Negyedik állomás
Jézus édesanyjával találkozik
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot.

A keresztet vivő Jézus szembe találkozik szent Anyjával. Szenved mind a kettő. Az anya, aki látja Fiát összetörten, a halálos ítélet helyére vánszorogni, a Fiú, aki látja a legjobb anya szívét érte vérezni.

Szenvedő Jézus, vérző szívű Mária, ki ne indulna meg a Ti nagy fájdalmatok láttán? Ha ott lehettem volna mellettetek a keresztúton, mily részvéttel vigasztaltalak volna mindkettőtöket. Igen, igen, ha ezután az élet keresztútján szenvedőkkel találkozom, nem fogom őket elkerülni. A Ti fájdalmatok, Jézus és Mária, öntsön szívünkbe részvétet, szeretetet a szegények, a szenvedők, az elhagyatottak iránt. 
Pap: Könyörülj rajtunk, Uram!
Hívek: Könyörülj rajtunk!

Ötödik állomás
Cirenei Simon segít Jézusnak vinni a keresztet
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot.
Cirenei Simont kényszerítik, hogy segítsen Jézusnak a keresztet vinni. Mily legyöngült, mily összetört lehetett már az Üdvözítő, hogy emberi részvétre szorult a kereszt hordozásában. Megtört szemeivel azonban, hiába néz körül, nincs, aki segítsen neki. Azt a majorból jövő munkást is, úgy kell kényszeríteni, hogy könnyítse a súlyos terhet.

Hányszor kell minket is, engem is, erővel kényszeríteni, hogy mindennapi keresztünket, apróbb nagyobb kötelességeinket elvégezzük. Pedig, ha megfontoljuk, hogy napi munkánk pontos végzésével mindenkor Istennek szolgálunk, az Ő akaratát teljesítjük, bizony nagy kegyelemnek kell tekintenünk, ha bármilyen munkát végezhetünk. Keresztet hordozó Jézus, add, hogy megértsük, hogy Neked szolgálunk, amikor napi munkáinkat végezzük, a Te utjaidat járjuk, amikor kezünkkel, eszünkkel tisztességesen dolgozunk.
Pap: Könyörülj rajtunk, Uram!
Hívek: Könyörülj rajtunk!

Hatodik állomás
Veronika kendőt nyújt Jézusnak
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot.
Veronika kendőjét nyújtja Jézusnak. Íme, egy gyönge nő, akinek annyi ezer dühöngő ellenség között is van bátorsága részvéttel közeledni az Úrhoz, hogy enyhítse szenvedéseit. A kendőn, amellyel a szenvedő Jézus verejtékes arcát letörli, ott marad az Úr képe. Ez Veronika jutalma, övé lett örökre az Úr igaz arca.

Vésd a mi szíveinkbe is, értünk szenvedő Jézusunk, szent arcodnak vonásait, hogy Téged soha el ne feledjünk. És ha eddig elfeledtünk, oh, jaj, talán megtagadtunk, ezerszer bánjuk! Maradj velünk, isteni jelenléted erejével, hogy ezután soha el ne hagyjunk, Tőled soha-soha el ne szakadjunk. 
Pap: Könyörülj rajtunk, Uram!
Hívek: Könyörülj rajtunk!

Hetedik állomás
Jézus másodszor esik el a kereszttel
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot.
Másodszor esik el a kereszt súlya alatt a szenvedő Jézus. Értünk legyöngült vállait nyomja a bűn: a bűn, amelyet újra és újra elkövetünk.

Mily hálátlanok is vagyunk veled Jézus. Ha egyszer, ha tízszer, ha százszor is megbocsátasz, mi újra és újra visszatérünk bűnös szokásainkhoz, nem kerüljük az alkalmakat, ismét és ismét megbántunk gonoszságainkkal. Nem, nem akarjuk tovább így folytatni. Súlyos esésedre kérünk, add még egyszer kegyelmedet, hogy szokásos bűneink eséséből kiemelkedjünk és azokkal többé soha meg ne bántsunk. 
Pap: Könyörülj rajtunk, Uram!
Hívek: Könyörülj rajtunk!
Nyolcadik állomás
Jézus szól a síró asszonyokhoz
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot.
Jézus az Őt sirató jeruzsálemi asszonyokkal találkozik. A sok ellenség között akadnak mégis résztvevő lelkek, akiket megindít az ártatlan Jézus sok szenvedése, könnyezve nézik a halálba menőt. Az Úrnak jól esik a részvét, de most sem magára gondol, hanem az emberekre. A szerencsétlen bűnösökre, akikért hiába szenved, akikért hiába hullatja vérét, hiába adja életét, akik nem akarnak Őbenne hinni, akik nem akarnak a bűnből megtérni, akik készakarva rohannak a kárhozat felé. „Jeruzsálem leányai – mondja fájdalommal nekik -, ne rajtam siránkozzatok, hanem sirassátok magatokat és fiaitokat.”
Úgy van, édes Jézus, mikor fájdalmaidról emlékezünk, akkor magunkon kell leginkább sírnunk, akik szenvedéseidet okoztuk. Jaj nekünk, ha hiába hull drága véred értünk, ha nem akarunk annak kegyelmében részesülni, ha nem akarunk egész szívvel Hozzád térni. Adj nekünk hitet, erős hitet és hitünk szerint való életet, hogy ne szenvedj értünk hiába.
Pap: Könyörülj rajtunk, Uram!
Hívek: Könyörülj rajtunk!
Kilencedik állomás
Jézus harmadszor esik el a kereszttel
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot.
Harmadszor is összeesik a kereszt alatt a szenvedő Jézus. Súlyos teher a bűn, mely így nyomja a halálra menő Üdvözítő vállait. Nem lehet azt könnyelműen semmibe venni, ami háromszor okoz új kínokat, gyötrelmeket az Isten Fiának.

És mégis, mily könnyelműek vagyunk mi mindnyájan Üdvözítő Jézusunk, midőn, bár látjuk háromszoros esésedet, mégis újra és újra elkövetjük bűneinket. Szenvedésed erejére kérünk, add kegyelmedet, hogy megértsük végre valahára a bűn gonoszságát és töredelmesen bánva eddigi botlásainkat, soha többé ezekkel meg ne bántsunk.
Pap: Könyörülj rajtunk, Uram!
Hívek: Könyörülj rajtunk!

Tizedik állomás
Jézust megfosztják ruháitól
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot.

Jézust megfosztják ruháitól. Íme, az Isten Fia, a legnagyobb megaláztatásban. A letépett ruhával feltépett sebekből bőven ömlik újra a vér, az isteni Bárány vére. Ki tépte le a ruhát? Ki szaggatta fel újra a sebeket? A pogány poroszlók keze csak hitvány eszköz volt. Az emberek bűnös vágyai, a test fékezetlen kívánságai, a tisztátalanság cselekedetei tépik fel legfájóbban a legtisztább Isten-ember vérző köntösét.


Megalázott, szenvedő Jézusunk, oh, nekünk járna a megalázás és a szenvedés, nem Neked, aki örök tisztaság vagy. Mi vagyunk, akik nem őriztük eléggé lelkünk ártatlanságát, megfertőzve azt gondolattal, beszéddel, öltözködésünkben, szórakozásainkban. Mellünket verve valljuk léhaságunkat, bűneinket. Vérző sebeidre kérünk, törüld el vétkeink szennyét és segíts ártatlan, tiszta életre.
Pap: Könyörülj rajtunk, Uram!
Hívek: Könyörülj rajtunk!

Tizenegyedik állomás
Jézust a keresztre szegezik
Pap: Imádunk téged, Krisztus, és áldunk téged.

Hívek: Mert Szent Kereszted által megváltottad a világot.

Jézust keresztre feszítik. Szétfeszítik tagjait, felszaggatják újra sebeit, sőt újakkal tetézik: kemény vasszegekkel odaszögezik a kereszt fájához kezeit, lábait. Ott függ hát a szégyen fáján, ég és föld között. Ellenségei kárörömmel szemlélik kínjait. A haldoklónak sem irgalmaznak, még a kereszten is gúnyolják. Ő pedig imádkozik, értük, értünk mindnyájunkért.

Keresztre feszített Jézus, aki megmondottad, hogy ha fel leszel magasztaltatva a földről, mindeneket magadhoz vonzol, esedezünk Hozzád, amint most itt föl vagy magasztalva a keresztfán, vonj minket, mindnyájunkat Magadhoz, hogy ne az írástudók és farizeusok tömegével szidalmazzunk és káromoljunk, hanem a megtérő latorral Urunknak Istenünknek ismerjünk.
Pap: Könyörülj rajtunk, Uram!
Hívek: Könyörülj rajtunk!

Tizenkettedik állomás
Jézus meghal a kereszten
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot.

Jézus meghal a kereszten. A három órás haláltusa véget ér, a láztól égő ajkak elhalványodnak, a szeretettől sugárzó szemek megtörnek, a töviskoszorús fej lehanyatlik, az Isten Fia meghal a bűnös emberért. A föld is megremeg, a sziklák is megrepednek. Vajon a mi lelkünk, melyért szintén meghalt Jézus, megremeg-e a gondolatra, hogy Isten Fia életét, vérét adta érte, vajon megnyílik-e bánatra bűnei felett, amelyekkel az Úr halálát okozta?

Értünk meghalt Jézusunk! Mi is, a mi bűneink által okai voltunk halálodnak. Beismerjük gonoszságainkat és kereszted átölelve, arra kérünk, adj erőt, hogy bűneinkből fölkeljünk. Ha Te meghaltál étünk, mi kezdjünk el, végre valahára, Érted élni.
Pap: Könyörülj rajtunk, Uram!
Hívek: Könyörülj rajtunk!

Tizenharmadik állomás
Jézus testét leveszik a keresztről
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot.
Jézus testét leveszik a keresztről. A Szűzanya ölébe veszi még egyszer és utoljára Szent Fiát, mint 33 évvel ezelőtt, Betlehemben. Mily boldogság volt akkor az isteni Gyermeket ölelni, oh, mily fájdalom ma az átszögezett kezeket és lábakat, az átszúrt oldalt, az élettelen testet szemlélni. Ki fogja fel az anyaszív fájdalmát, amely megölve, így megölve látja Szent Fiát! És mit mondjunk mi az Anyának, aki tudja, hogy mi is okai voltunk e halálnak?

Fájdalmas Anya, veled csókolom Szent Fiad átszegezett lábait, hogy bánjam minden léptemet, mely helytelen útra vitt. Veled csókolom az átszegezett kezeket, hogy megutáljam tetteimet, amelyek bűnösök voltak. Veled mélyedek el a szentséges Szív mély sebeibe, hogy megtisztuljak minden bűnös gondolattól, vágytól, érzéstől, mely bensőmet eddig forrongásban tartotta. A Te fájdalmad erősítsen Szűzanyám, az élet nehéz kísértései között, nehogy bűneimmel újra keresztre szögezzem az áldott Jézust. 
Pap: Könyörülj rajtunk, Uram!
Hívek: Könyörülj rajtunk!

Tizennegyedik állomás
Jézus testét sírba helyezik
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot.

Jézust eltemetik. Akinek az életben nem volt hova lehajtania fejét, halála után is az arimatei József által kölcsönadott sírjában talál nyugvóhelyet. Az Isten Fia mindenről lemondott, hogy az ember lelke újra gazdaggá legyen.

Megváltó Jézusunk, aki elhagytad a mennyei dicsőséget, és szegényül éltél, még szegényebben haltál meg érettünk, megrendülve borulunk le sírod előtt. Te mindenről lemondtál a földön, hogy számunkra a mennyországot biztosítsd. Add nekünk megértenünk, hogy a föld minden kincse, a hírnév, a gyönyörök mit sem érnek, a mennyországhoz képest. Add, hogy tudjunk érted mindenről lemondani, mindent feláldozni, hogy a földön, de nem a földért élve, örök életünk legyen majdan Veled a mennyben.  
Pap: Könyörülj rajtunk, Uram!
Hívek: Könyörülj rajtunk!
Befejező ima
Örök mindenható Isten, aki Szent Fiad kínos keresztútja és fájdalmas halála által a világnak váltságot adtál, alázattal kérünk, engedd, hogy akik Őt keresztútján lélekben követtük, Hozzá mindörökké hívek maradjunk.

Kegyes Megváltónk, édes Jézus, aki szenvedtél és meghaltál értünk, add, hogy keresztutadról elmélkedve ne csak bánjuk bűneinket, amelyek fájdalmaidnak okozói voltak, hanem erős elhatározással megjobbítva életünket, kiengeszteljük megbántott Szívedet és a mai nappal új életet kezdve, méltókká legyünk szeretetedre: ki élsz és uralkodsz örökkön örökké. Ámen.
Imádkozzunk a Szentatya szándékára:
Miatyánk. Üdvözlégy. Dicsőség.
Kínszenvedésedre emlékezve
(A miskolci III. Rend keresztútja)
Bevezető ima

Uram, Jézus! Végigjártad kínszenvedésed útját, hogy bennünket bűneinktől megválts. Most mi is lélekben végig akarjuk járni ugyanazt az utat. Add, hogy ezen ájtatosság alatt lelkünk szeretetre gerjedjen, szívünk bűnbánattal teljen el, és akaratunk kész legyen a javulásra. Engedd, hogy mindazokat a búcsúkat lenyerjük, amelyeket Anyaszentegyházunk ezen ájtatosság végzőinek engedélyez. Ámen
Első állomás
Jézust halálra ítélik
Pap: Imádunk téged, Krisztus, és áldunk téged.
Hívek: Mert szent kereszted által megváltottad a világot.

Az első stációnál emlékezünk Pilátus törvényszékére. A zsidók vezérei ártatlanul bevádolták Jézust, a nép, pedig fenyegetőzve a halálát követelte. Pilátus megijedt, és kereszthalálra adta Jézust. 

Gondoljuk meg, ahogy Jézus állott Pilátus előtt, épp úgy fogunk állni mi, Pilátussal és minden teremtett lélekkel együtt, Jézus ítélőszéke előtt. Akkor majd Krisztus fogja kérdezni: mit műveltünk? Nekünk, pedig felelnünk kell.

Ártatlanul elítélt Jézus, megremegek, ha elgondolom, hogy egykor nekem is ítélőszéked elé kell állnom. Be kell számolnom, hogy mit gondoltam, beszéltem, cselekedtem, vagy mulasztottam. Elismerem, hogy sok olyat cselekedtem, amit tiltottál, és keveset, amit parancsoltál. Ígérem, hogy javulni fogok, és kérlek, add ehhez kegyelmedet! 
Pap: Keresztre feszített Jézus, könyörülj rajtunk.
Hívek: és a megholt híveken.
Második állomás
Jézus vállára veszi a keresztet
Pap: Imádunk téged, Krisztus, és áldunk téged.
Hívek: Mert szent kereszted által megváltottad a világot.
A második állomásnál emlékezünk arra, hogy Jézus vállára rakták a súlyos keresztet, hogy a Golgotára vonszolja.


Gondoljuk meg, hogy Jézus ártatlan volt, mégsem ellenkezett, mert a mi bűneink bocsánatáért akarta vonszolni a keresztet. E bűnök között ott volt mindegyikünk bűne, az enyém is. 


Édes Jézus, aki a súlyos keresztet önként vetted sebes válladra, nem magadért, hanem mindnyájunk üdvösségéért tetted ezt. Add, hogy életem szenvedéseinek keresztjét üdvösségemért békén viseljem. Ha Te segítesz, minden megpróbáltatás könnyebb lesz, mert te mondtad: „Jöjjetek hozzám mindnyájan, akik fáradtak és terhelve vagytok, és én megenyhítelek titeket.” Kérlek, Uram, könnyítsd meg az én megpróbáltatásaim keresztjét! 
Pap: Keresztre feszített Jézus, könyörülj rajtunk.
Hívek: és a megholt híveken.

Harmadik állomás
Jézus először esik el a kereszttel
Pap: Imádunk téged, Krisztus, és áldunk téged.
Hívek: Mert szent kereszted által megváltottad a világot.
A harmadik állomás arra emlékeztet, hogy Jézus a sok szenvedésben elgyöngülve a nehéz keresztet nem bírja el: arccal a földre roskad. 

Gondoljuk meg, hogy Jézus testileg bukott el, de lelkileg elbuktunk mi is, én is. Nem is egyszer! Nagy a különbség azonban Jézus elesése és a mi elesésünk között. Mi bűneink miatt buktunk el. Jézus azonban azért, hogy bennünket bűneink bukásából felemeljen.

Édes Jézus, Apostolod írta: „Aki úgy gondolja magáról, hogy áll, vigyázzon, hogy el ne essék.” Beismerem, hogy én vétkeimben sokszor elestem, és bűneim mélységéből kiáltok Hozzád, Uram, aki üdvösségemért elgyöngültél, és arcra estél. Hallgasd meg szavamat: „Könyörülj Istenem, én bűnös lelkemen!” 
Pap: Keresztre feszített Jézus, könyörülj rajtunk.
Hívek: és a megholt híveken.

Negyedik állomás
Jézus Szent Anyjával találkozik
Pap: Imádunk téged, Krisztus, és áldunk téged.
Hívek: Mert szent kereszted által megváltottad a világot.
A negyedik állomás arra emlékeztet, hogy Jézus szenvedése útján – összetörve, sebektől véresen – találkozott Anyjával, Máriával.

Gondoljuk meg, hogy mit érezhetett Mária, amikor a halálba menő fiát látta. Mi volt ez Betlehemhez képest? A poroszlók durvasága az angyalok énekéhez képest? A zsidó főpapok halálkívánása a napkeleti bölcsek ajándékaihoz képest? Betlehem és a keresztút között csak egyetlen, ami ugyanaz: jézus és Mária szeretete.

Édes Jézus és Szűzanyám, Mária! A ti szívetek szeretete a keresztúton meghatóan mutatkozott meg. Adjon Isten kegyelme az én szívembe is gyengéd szeretetet enyéim és családom iránt. Különösen a megpróbáltatások idején legyen erős ez a szeretet, úgy, hogy egymás mellett kitartsunk és egymás vigasztalására legyünk. Szűz Mária, kérlek, hogy majd végső utamon jöjj el hozzám is és imádkozzál érettem! 
Pap: Keresztre feszített Jézus, könyörülj rajtunk.
Hívek: és a megholt híveken.

Ötödik állomás
Cirenei Simon segít Jézusnak a keresztet hordozni
Pap: Imádunk téged, Krisztus, és áldunk téged.
Hívek: Mert szent kereszted által megváltottad a világot.

Az ötödik állomásnál arról emlékezünk, hogy jézus megfogyatkozott erejével nem bírta vinni a keresztet. A poroszlók egy arra jövő cirenei embert kényszerítettek, hogy segítsen vinni Jézusnak a keresztjét.


Gondoljuk meg, hogy százan is kísérték Jézust, látták gyengeségét, és egyetlen egy sem akadt, aki önként segített volna. Simont is úgy kellett kényszeríteni erre. Krisztus ma is szenved, amikor káromolják és bűnökkel bántják. Szomorú dolog, hogy hívői között is vannak, akik részvét nélkül nézik mindezt.


Szégyenkezve gondolok arra, hogy szenvedéseidet mily sokan nézték részvétlenül és senki sem segített önként hordozni a keresztet. Én is tetéztem bűneimmel kereszted súlyát. Ígérem, hogy ezután nem szaporítom vétkeimmel szenvedésedet, és ahol tehetem, törekedni fogok, hogy mások se bántsanak! 
Pap: Keresztre feszített Jézus, könyörülj rajtunk.
Hívek: és a megholt híveken.

Hatodik állomás
Veronika kendőt nyújt Jézusnak
Pap: Imádunk téged, Krisztus, és áldunk téged.
Hívek: Mert szent kereszted által megváltottad a világot.

A hatodik állomásnál arra emlékezünk, hogy Veronika asszony megsajnálta a fájdalomtól verejtékező Jézust, és kendőjét nyújtotta neki. Jézus, beletörölte arcát, és visszaadta a kendőt, arcának elmosódott nyomait hagyva rajta.


Gondoljuk meg, milyen fájdalmakat szenvedett Jézus. Szeme véres volt, a mi szemünk vétkei miatt. Füle zúgott, a hallás által elkövetett bűnök miatt. Ajka fájdalomtól rángatózott, mert a mi szánkat káromlás, hazugság és megszólás bűnei hagyták el. Szent arca halottsápadt színre változott, mert a mi arcunk a szemérmetlenségekre sem pirult el. Látszottak rajta az ütések nyomai: minden bűnös gondolatunk, szavunk és tettünk egy-egy ilyen ütés. Naponta hányszor kérdezhetné tőlünk, amint a főpap ütlegelő szolgájától kérdezte: „Miért versz engem?”

Édes Jézus, szenvedő arcod eszembe juttatja számtalan vétkemet. Úgy bántam veled, mint kínzó hóhéraid tették: arcul ütöttelek, leköptelek, bántottalak. Mit fogok mondani, amikor majd ítélőszéked előtt állok? Kérlek, ne a tetteimet nézd, hanem bűnbánatomat és irgalmazz nekem!  
Pap: Keresztre feszített Jézus, könyörülj rajtunk.
Hívek: és a megholt híveken.

Hetedik állomás
Jézus másodszor esik el a kereszttel
Pap: Imádunk téged, Krisztus, és áldunk téged.
Hívek: Mert szent kereszted által megváltottad a világot.

A hetedik állomásnál arra emlékezünk, hogy Jeruzsálemnek a Kálvária-hegy felé néző kapujában az ütések és rúgások által tovább gyötört Jézus másodszor esett a földre.


Gondoljuk meg, hogy Izajás próféta előre megjövendölte, hogy a megváltó olyanná lesz, mint az emberek gyalázata és a nép szemetje, mert Isten ráhelyezi mindnyájunk gonoszságát, ami a porba dönti. A mi bűneink keresztútján másodszor történik meg ez az elesés. És mi nem kétszer, de mily sokszor visszaestünk bűneinkbe minden fogadkozásunk ellenére!


Édes Jézus, ki bűneinkért szenvedve másodszor is elestél a keresztúton, irgalmasan tekints ránk, és ne vess el minket. Mi sokszor elestünk a bűnnek útján, de Te ne hagyj bennünket lelkünk pusztulása porában vergődni. Add kegyelmedet, hogy a bűnbocsánat szentsége által felkeljünk és a jóban szolgálhassunk Neked! 
Pap: Keresztre feszített Jézus, könyörülj rajtunk.
Hívek: és a megholt híveken.
Nyolcadik állomás
Jézus vigasztalja a siránkozó asszonyokat
Pap: Imádunk téged, Krisztus, és áldunk téged.
Hívek: Mert szent kereszted által megváltottad a világot.
A nyolcadik állomásnál arra emlékezünk, hogy néhány jószívű asszony, látva, milyen kegyetlenül bánnak Jézussal, sírva fakadt. Az Úr pedig így szólt hozzájuk: „Jeruzsálem leányai, ne sírjatok rajtam, hanem sírjatok magatokon és fiaitokon!”
[image: image9.png]


Gondoljuk meg, hogy ezeknek az asszonyoknak volt szívük a szánakozásra, de nem volt bátorságuk, hogy odaszóljanak a kínzókhoz: ne gyötörjék Krisztust. Hányszor cselekedtünk mi is hasonlóképpen? Hallgattuk, miként káromolják fülünk hallatára Istent, de nem volt bátorságunk szólni a vétkezőknek. Nekünk is szól Jézus szava: szánakozzunk magunkon, gyáva restségünk miatt. 

Ártatlanul szenvedő Jézus, tedd, hogy amikor Téged bántanak, nekem is fájjon. Add azonban, hogy ne állapodja meg a sajnálkozásnál, hanem legyen bátorságom jóra inteni a vétkezőt, és megérdemeljem, hogy Te is megvallj engem Atyád előtt!  
Pap: Keresztre feszített Jézus, könyörülj rajtunk.
Hívek: és a megholt híveken.

Kilencedik állomás
Jézus harmadszor esik el a kereszt súlya alatt
Pap: Imádunk téged, Krisztus, és áldunk téged.
Hívek: Mert szent kereszted által megváltottad a világot.

A kilencedik állomásnál arra emlékezünk, hogy a kimerült Jézus harmadszor is földre roskadt.


Gondoljuk meg, hogy Jézus bár újra elesett, de újra fel is kelt. Sőt erejét megfeszítette, de továbbment a szenvedés útján, célja felé. Mi nem háromszor, hanem számtalanszor elestünk bűneink által, de ugyancsak számtalanszor felkeltünk a gyóntatószékből, Isten irgalmából megtisztulva. Ámde javultunk-e? Megfeszítettük-e erőinket, hogy örök célunk, a mennyország felé haladjunk?


Szenvedő Jézus, Akit a Kálvária-hegy porába roskasztott a kimerültség, de akaratod felkeltett és továbbvitt a szenvedés útján, hogy bennünket megválts, hallgass meg minket! Add nekünk a kegyelmet, hogy a gyónásban ne csak megtisztuljunk bűneinktől, hanem utána előrehaladjunk a vallásos életben és sok jót tegyünk! 
Pap: Keresztre feszített Jézus, könyörülj rajtunk.
Hívek: és a megholt híveken.
Tizedik állomás
Jézust megfosztják ruháitól
Pap: Imádunk téged, Krisztus, és áldunk téged.
Hívek: Mert szent kereszted által megváltottad a világot.

A tizedik állomásnál arra emlékezünk, hogy a poroszlók lerángatták Jézus ruháit és ezáltal feltépték sebeit is.


Gondoljuk meg, eljön egyszer az idő mindannyiunk számára, amikor bekövetkezik a régi mondás: mezítelenül jöttünk e világra, mezítelenül távozunk, és amit szereztünk, itt marad. A földiek sok embernek úgy betöltik a szívét, hogy még a halálos ágyon is többet tépelődik felőlük, mint a lelke üdvén, pedig már a másvilág küszöbén áll.


Megváltó Krisztusom, aki azt mondottad, hogy az embernek ott van a szíve, ahol a kincse, add megértenem, hogy a földiek csak a földön kincsek, az örökkévalóságban azonban értékük nincsen. Add megértenem, hogy az embernek nem használ, ha az egész világot megnyeri is, a lelkének, pedig kárát vallja. Add kegyelmedet, hogy az örökkévaló boldogságot mindennél többre becsüljem! 
Pap: Keresztre feszített Jézus, könyörülj rajtunk.
Hívek: és a megholt híveken.
Tizenegyedik állomás
Jézust keresztre szegezik
Pap: Imádunk téged, Krisztus, és áldunk téged.
Hívek: Mert szent kereszted által megváltottad a világot.

A tizenegyedik állomásnál arra emlékezünk, hogy Jézust ráfektették a keresztre és kezét, lábát odaszegezték. Azután felállították a keresztfát, Jézus sebeiből pedig csorogni kezdett a vér.


Gondoljuk meg, hogy mivel fizettek az emberek Jézus jóságáért? Három évig járt közöttünk, jót tévén, és lábát átlyuggaták, csodatevő kezét keresztülverték. Jézus már mozdulni sem bírt, de ellenségeiért imádkozott. A kalapácsütések hangja elhallatszott, de akik hallották, nem borzadtak meg tőle. Mi azonban remegjünk, és bánkódjunk, mert minden egyes bűnünk egy-egy kalapácsütés volt arra a szegre, amely Jézus sebébe hatolt, és neki fájdalmakat okozott. 


Szenvedő Jézus, aki sok jóságodért az emberektől bántalmakat és szenvedést kaptál viszonzásul, irgalmasan tekints reánk! Mi is azok közül vagyunk, akik kínszenvedésedet okozták, mert mi is bűnösök vagyunk. Szívünkből bánjuk azonban minden gonoszságunkat és ígérjük, hogy iparkodni fogunk életünket megjavítani, és szent vallásunkat megtartani.  
Pap: Keresztre feszített Jézus, könyörülj rajtunk.
Hívek: és a megholt híveken.

Tizenkettedik állomás
Jézus meghal a kereszten
Pap: Imádunk téged, Krisztus, és áldunk téged.
Hívek: Mert szent kereszted által megváltottad a világot.
A tizenkettedik állomásnál arról emlékezünk meg, hogy Jézus három óráig függött a keresztfán, gyötrelmes halálkínok között, végül lehajtotta fejét és kiadta lelkét. 

Gondoljuk meg, hogy jézus halála tette lehetővé, hogy bejuthassunk az örök boldogságba. Amint Ő meghalt, úgy mi is mindannyian meg fogunk halni. Kérdés azonban, hogy valamennyien bejutunk-e majd a mennyországba?

Megváltó Jézusunk, imádunk Téged, mert kereszthalálod által megszerezted nekünk az örök boldogság lehetőségét. tudjuk, hogy halálunk biztos, de megremegünk a gondolatra, hogy örök boldogságunk bizonytalan. Azt is tudjuk, hogy Te szívesen megadod a mennyországot, és csak tőlünk függ, hogy azt elnyerjük. Add, Jézus a kegyelmet, hogy úgy éljünk a földön, hogy majd az örök boldogságban élhessünk odaát!  
Pap: Keresztre feszített Jézus, könyörülj rajtunk.
Hívek: és a megholt híveken.

Tizenharmadik állomás
Jézus testét leveszik a keresztről
Pap: Imádunk téged, Krisztus, és áldunk téged.
Hívek: Mert szent kereszted által megváltottad a világot.
A tizenharmadik állomásnál arról emlékezünk meg, hogy Arimateai József és Nikodémus levették a keresztről Jézus holttestét, és Szűz Mária anyai ölébe tették.

Gondoljuk meg, hogy a tanítványok a tájára sem mertek menni a halott Jézusnak. Azt gondolták, hogy Jézus halálával úgy is minden reményüknek vége, nem kaphatnak már semmit Jézustól. A két titkos tanítvány azonban nem várt jutalmat, hanem kitéve magukat a zsidók rosszallásának, kegyeletesen megadták Jézusnak a tiszteletet. 

Gondoljuk meg, hogy mekkora volt Mária fájdalma, amikor közelről látta Fia sebeit, és érezte, hogy halottat tart karjában!

Kereszten kínhalált szenvedett Jézusunk, add kegyelmedet, hogy mi ne húzódjunk el tőled, mint halálod után az apostolok tették, hanem mindenkor mutassuk meg, hogy szeretünk. 

Fájdalmas Szent Szűz! Kimondhatatlan volt gyötrelmed, amikor a kereszten szenvedő Fiadat nem segíthetted, amikor pedig átölelhetted, már nem élt. Imádkozzál érettem, hogy egyszer testemből távozó lelkemet Jézus magához ölelje az örök boldogságban. 
Pap: Keresztre feszített Jézus, könyörülj rajtunk.
Hívek: és a megholt híveken.

Tizennegyedik állomás
Jézus holttestét sírba teszik
Pap: Imádunk téged, Krisztus, és áldunk téged.
Hívek: Mert szent kereszted által megváltottad a világot.
A tizennegyedik állomás arra emlékeztet, hogy Jézus holttestét gyolcsba takarták és újonnan vágott kőszikla sírba fektették. 

Gondoljuk meg, hogy amíg Jézus teste a sírban pihent, jósága még akkor is tevékeny volt: megvitte a pokol tornácán várakozó jámbor lelkeknek megváltásuk hírét. 

Mindannyiunk sorsa egyszer a sír lesz, sokunk lelke a tisztítóhelyre kerül, ahol epekedve várja majd az Úr angyalát, aki hírül viszi neki a szabadulást. Szánandó lesz azonban azok sorsa, akik a kárhozat helyén hiába várják a szabadulás angyalát.

Üdvözítő Jézusunk, a Te jóságod olyan áldottan tevékeny volt, hogy még a sírodban sem pihent el. Amíg tested a feltámadást várta, elmentél megvigasztalni azokat, akik epedve kívánták a mennyek megnyílását. Esdve kérünk, add nekünk a kegyelmet, hogy amíg testünk a föld porával elvegyülve a feltámadást várja, lelkünk elnyerje tisztulását, és bejusson az örök boldogság örömébe! 
Pap: Keresztre feszített Jézus, könyörülj rajtunk.
Hívek: és a megholt híveken.
Befejező ima
Könyörögjünk! Édes Jézus, a keresztutat végigjárva, sok üdvös tanúságot nyertünk, és szívünk bűnbánatra gerjedt. Megértettük, hogy földi életünk is hasonló a keresztúthoz és a halálban végződik. Add meg nekünk a vallásos élet kegyelmét, és szentségek vétele után a jámbor halált, hogy ne kárhozatra támadjunk majd fel, hanem a dicsőségre. Add, hogy kínszenvedésed a mi számunkra ne lett légyen hiábavaló, hanem bűneinket lemosva tehozzád vigyen, aki igaz Isten vagy örökkön-örökké. Ámen.

mondjuk a búcsú elnyerésére és a Pápa szándékára.
Miatyánk. Üdvözlégy. Dicsőség
Imádunk téged…
(Rövid keresztút)
Bevezető ima
Örök mennyei Atya, fölajánljuk neked Jézus Krisztus drágalátos szenvedését, vérét és halálát; a boldogságos Szűz Mária és Szent József fájdalmait az Anyaszentegyház jólétéért, a bűnösök megtéréséért, a tisztítótűzben szenvedő lelkeknek vigasztalásául és a mi bűneinkért való elégtételül. 

Első állomás
Jézust halálra ítélik
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot. 
Édes Jézus, örömest elfogadod a halálos ítéletet, hogy engem örökre üdvözíts. Kérlek, légy velem kegyelmeddel, hogy életemben senkit meg ne ítéljek, s halálom után az örök ítélettől megmenekedjem.
Pap: Könyörülj rajtunk, Uram!
Hívek: Könyörülj rajtunk!

Második állomás
Jézus vállára veszi a keresztet
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot. 
Szeretettek öleled át érettem a keresztet, édes Jézusom. Támogass isteni erőddel, hogy ezentúl bűneimért való engesztelésül szívesen és alázatos lélekkel viseljem a kereszteket, melyeket reám bocsátani jónak láttál.
Pap: Könyörülj rajtunk, Uram!
Hívek: Könyörülj rajtunk!
Harmadik állomás
Jézus először esik el
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot. 
Isteni Megváltóm, Jézus Krisztus, könnyelműségemből elkövetett vétkeimnek terhe sújt téged ilyen kegyetlenül a földre. Bocsáss meg nekem! Jézusom, irgalom!
Pap: Könyörülj rajtunk, Uram!
Hívek: Könyörülj rajtunk!
Negyedik állomás
Jézus találkozik fájdalmas Anyjával
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot. 
Édes Üdvözítőm, e fájdalmas találkozástokra kérlek: segíts, hogy életem nehéz perceiben szívem a Szűzanya szívével találkozzék, s oltalma védjen, vigasztaljon engem. Szűz Mária édes Szíve, légy menedékem!
Pap: Könyörülj rajtunk, Uram!
Hívek: Könyörülj rajtunk!
Ötödik állomás
Cirenei Simon segít Jézusnak vinni a keresztet
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot. 
Bűneimért meggyötört, szenvedő Jézusom, azok kiket jóságoddal elhalmoztál, elhagytak téged szenvedésed útjain. Légy velem isteni Megváltóm: ha az emberek engem félreértenek, elhagynak, megvetnek, te adj türelmet, hogy a Golgotán hittel követhesselek.
Pap: Könyörülj rajtunk, Uram!
Hívek: Könyörülj rajtunk!

Hatodik állomás
Jézus elfogadja Veronika kendőjét
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot. 
Vésd mélyen szívembe, irgalmas Jézusom, keserves kínszenvedésednek emlékezetét, hogy arról soha meg ne feledkezzem. Jézusomnak édes Szíve, engedd, hogy szívem mindig hasonlóbb legyen a te Szívedhez.
Pap: Könyörülj rajtunk, Uram!
Hívek: Könyörülj rajtunk!

Hetedik állomás
Jézus másodszor esik el
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot. 

E második fájdalmas esésed érdemeire kérlek, kegyes Jézus: támogasd lépteimet, hogy főképp szokásos vétkeimet elhagyjam, a bűnre vezető alkalmakat állhatatosan kerüljem és a megszentelő malaszt állapotában mindvégig megmaradjak.
Pap: Könyörülj rajtunk, Uram!
Hívek: Könyörülj rajtunk!
Nyolcadik állomás
Jézus a siránkozó asszonyokhoz szól
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot. 
Lelkem egyetlen reménye, isteni Megváltóm, bűnbánatra szólítasz fel engem… Önts szívembe erős hitet, biztos reményt és lángoló szeretetet, hogy szent Szívedet embertársaim és saját vétkeimért önmegtagadásokkal megengesztelhessem.
Pap: Könyörülj rajtunk, Uram!
Hívek: Könyörülj rajtunk!

Kilencedik állomás
Jézus harmadszor esik el
Pap: Imádunk téged, Krisztus, és áldunk téged
Hívek: Mert Szent Kereszted által megváltottad a világot 
Jézusom, ki érettem ennyire elgyöngültél: erősíts, védj és oltalmazz engem, hogy a kísértéseknek mindenkor, de főképp halálom óráján állhatatosan ellenállhassak. Szenteld meg bánatomat, szenvedéseimet! Ment meg a végső penitenciátlanságtól!
Pap: Könyörülj rajtunk, Uram!
Hívek: Könyörülj rajtunk!

Tizedik állomás
Jézust megfosztják ruháitól
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot. 
Vér borítja az Úr Jézust, midőn ruháit letépvén, sebeit fölszaggatják. Tisztaságos Jézusom, őrizd meg testemet, lelkemet; őrizd meg szívemet is mindattól, amiért előtted pirulnom kellene, Szeplőtelen Szűzanyám, védj s oltalmazz, mint tulajdonodat!
Pap: Könyörülj rajtunk, Uram!
Hívek: Könyörülj rajtunk!
Tizenegyedik állomás
Jézust keresztre feszítik
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot. 
E kereszt, e töviskoszorú, e kalapács, e szegek… az én bűneimnek kegyetlen eszközei. Hányszor ellenszegültem az isteni kegyelemnek? Bocsáss meg, szenvedő Jézusom, bocsáss meg énnekem, s vonj szent Szívedhez oly erősen, hogy engem attól semmi többé el ne választhasson.
Pap: Könyörülj rajtunk, Uram!
Hívek: Könyörülj rajtunk!

Tizenkettedik állomás
Jézus meghal a kereszten
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot. 
Imádlak a keresztfán érettem haldokló Jézusom. Hálát adok isteni szeretetednek, hogy engem az örök haláltól megváltottál. Légy velem minden szenvedésemben, de vigasztald, s gyámolítsd szegény lelkemet, főképp a haláltusában.
Pap: Könyörülj rajtunk, Uram!
Hívek: Könyörülj rajtunk!

Tizenharmadik állomás
Jézus holttestét Anyja ölébe helyezik
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot. 
Jézusnak néma, hideg ajkát, vérbe fagyott szent fejét, szeg átjárta áldó kezét, lábát és a szeretett Szív sebét a Szűzanya éles fájdalmában könnyeivel áztatja. Engedd Anyám, hogy sírjak veled. Töredelmes szívvel kérlek, bűneimért meg ne vess! Szívesen keresztre feszítem éretted – bűneim bocsánatára – szenvedélyeimet, testemet.
Pap: Könyörülj rajtunk, Uram!
Hívek: Könyörülj rajtunk!

Tizennegyedik állomás
Jézust sírba teszik
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot. 
Isteni Megváltóm, segíts reá, hogy a szentáldozáshoz mindenkor egészen tiszta, s kegyelmeiddel megújult szívvel járulhassak. Erősíts meg szentséges testeddel és véreddel, hogy biztos záloga légy dicső feltámadásomnak, örök üdvösségemnek.
Pap: Könyörülj rajtunk, Uram!
Hívek: Könyörülj rajtunk!
Befejező ima
Hálát adok neked, kegyelmes Jézusom, hogy szenvedéseddel, véreddel és haláloddal megváltottad e világot. Örök mennyei Atya, fölajánlom isteni Fölségednek egyszülött Fiad keserves kínszenvedésének és halálának érdemeit az igazak állhatatosságáért, a bűnösök megtéréséért, az árvákért, haldoklókért, s a tisztítótűzben szenvedő lelkekért. Segíts meg, kegyes Jézusom, hogy jámborul élhessek és boldogan halhassak meg. Ámen.

Imádkozzunk a Szentatya szándékára:
Miatyánk. Üdvözlégy. Dicsőség.

„Isten gazdag irgalmasságában” 
(1996. Krakkó - Isteni Irgalmasság Bazilikája)
Bevezető ima 
Urunk Jézus, kérlek, hogy most, amikor kínszenvedésedről megemlékezek, világosíts meg Szentlelkeddel, hogy betekintést nyerhessek az isteni irgalmasság titkába, amely legmélyebben szenvedésedben, kereszthalálodban és föltámadásodban fejeződött ki. Hiszen az a vágyam, hogy életem minden helyzetében, keresztutam minden állomásán az Isten bizalmáról és a felebarátok iránti irgalomról tegyek tanúságot. Mária, az irgalmasság anyja, aki oly hűségesen kísérted Jézust a kálváriai úton, vezess engem fiad kínszenvedése nyomában, taníts meg engem együttérezni szenvedéseiben, hogy ezáltal föláldozzam magam a saját, és mások üdvösségéért, és az egész világért. 
Első állomás
Jézust halálra ítélik
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot.
A kitervelt ítélet és kegyetlen ostorozás után hallottad Pilátus szavait: „Íme a királyotok!”, ezután a honfitársaid kiáltását: „El vele, el vele, feszítsd meg!” (Jn 19,15), és végül az ítéletet: keresztre feszítés. De miért éppen a kereszt? Hiszen csak a rabszolgák és bűnözők szenvedték el ezt a legborzasztóbb halált, te viszont ártatlan voltál.
A kereszthalálnak kellett a világnak megmutatnia a bűn fölött győzedelmeskedő Isten igazságosságát, és egyúttal végtelen irgalmasságát, amely legyőzte az igazságosságot. Vállaltam az ítéletet, ellenállás nélkül engedelmeskedve Atyám akaratának, tudva, hogy ártatlan halálommal ellenségeimet barátaimmá teszem. 
Tudom, hogy a bűneim a kereszthalálra ítéltek. Taníts meg Jézus magamat megítélni, és irgalmasan ítélkezni mások fölött.
Pap: Könyörülj rajtunk, Uram!
Hívek: Könyörülj rajtunk!
Második állomás
Jézus vállára veszi a keresztet
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot.
Jézusom, mikor megláttad a keresztet, nem taszítottad el magadtól, hanem megcsókoltad, és szeretetből a szívedhez ölelted. Benne láttad a messiási jövendölések beteljesedését, az isteni irgalmasság címerét.
A keresztet a vállamra vettem, az irántad és minden rászoruló iránt való szeretetből. Oltárnak tekintettem, amelyen a mennyei Atyának egészen elégő áldozatot mutatok be a magasztalás, engesztelés, dicsőítés és kérés áldozatát. Azért szeretetből vállaltam ezt a keresztet, bár nagyon nehéz volt, és halálom okává vált.
Jézusom, add nekem kereszthalálod gyümölcseit úgy használni, ahogy te azt számomra és értem örömmel vállaltad. Nézz rám végtelen irgalmasságoddal, hogy megszeressem keresztemet, és szeretettel vegyem fel azt minden nap. 
Pap: Könyörülj rajtunk, Uram!
Hívek: Könyörülj rajtunk!
Harmadik állomás
Jézus először esik el a kereszttel
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot.
Jézusom, mezítláb, töviskoronával a fejeden, kereszttel a válladon elvégezted utolsó utadat. Véreddel és könnyeiddel áztattad, megjelölted véres lépteiddel, elesve a kereszt nehéz súlya alatt. Tudom, hogy elesésednek oka nem a nehéz kereszt, hanem az én bűneim voltak. 

Tényleg, megvetve, az emberektől eltaszítva vittem azt: a betegségeiteket és gyengeségeiteket magamra vettem. (ld. Iz 53,4). Ezek lesújtottak a földre, és bűneidet éreztem vállamon. 

Isten báránya, aki irgalmasságból elvetted a világ bűneit kereszted súlya által, vedd le rólam bűneim terhét, add nekem az állandó megtérés kegyelmét, a mindennapi felkelést a jobb életre.
Pap: Könyörülj rajtunk, Uram!
Hívek: Könyörülj rajtunk!

Negyedik állomás
Jézus édesanyjával találkozik
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot.
Jézusom, felemelkedve az elesésből, tovább mentél a keresztrefeszítés helyére. A tömegben észrevetted édesanyádat, szívedben érezted az ő fájdalmakkal, és kimondhatatlan szenvedésekkel teljes szívét.
Csak az én szívem érezte anyám fájdalmának tengerét. Csak az irgalmas Isten segítségével tudta bátran legyőzni a kínokat, és kitartani a keresztút végéig.
Mária, a fájdalmak férfijának anyja, szeretlek azért, mert lépésről lépésre követted fiadat a megvetés, szégyen, megaláztatás, káromlás útján. Mint az Irgalmasság anyja, kérlek, esd ki számomra a kegyelmet, hogy Jézust követve ne hagyjam őt cserben a kálváriai úton, amelyet az isteni irgalmasság jelölt ki számomra. 
Pap: Könyörülj rajtunk, Uram!
Hívek: Könyörülj rajtunk!
Ötödik állomás
Cirenei Simon segít Jézusnak vinni a keresztet
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot.
Cirenei Simon véletlenül találkozott veled, és segített neked a kereszt vinni. Nem saját akaratából, hanem kényszer alatt. De te azonnal átláttad szívének titkait, és irgalmas kegyelmeddel átváltoztattad őt. Simon már nem hadakozott a szégyen fáját vállára venni, hanem segítséget nyújtott neked. 
Jósággal néztem Simonra, és ő szánakozva rám. Ez elég volt, hogy minden kényszer miatti előítélet, fenntartás, és undor eltűnjön. Helyette megjelent a jószívűség és a szeretet. 
Jézusom, a mai napig sem tudom megszokni keresztemet, és nyíltan azt mondani neked, legyen meg a te akaratod. Tehát kérlek, taníts meg engem hordozni keresztemet és taníts meg segíteni másoknak a kereszthordozásban.
Pap: Könyörülj rajtunk, Uram!
Hívek: Könyörülj rajtunk!

Hatodik állomás
Veronika kendőt nyújt Jézusnak
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot.
Jézusom, az elhagyatottság, a megvetés, a kimerültség és a verés közepette, volt még egy asszony, Veronika, aki segítségedre sietett. Fátyolát nyújtotta, hogy az arcodról patakzó izzadtságot és vért letörölje. A tömeg hisztérikus gyűlölete ellenére bátran teljesített irgalmas cselekedetet irántad, a szegény elítélt iránt.
Az ő bátor szívéért és példás szolgálatáért, amelyet fájdalmas utam alatt tett nekem, arcképemmel jutalmaztam meg őt ruháján, szívében pedig az istengyermekség kitörölhetetlen jegyét hagytam. 
Jézusom, nem szenvedsz már tovább testedben, tehát nem adhatok neked kendőt arcod letörlésére, de ezt megtehetem benned szenvedő testvéreimmel, a betegekkel, haldoklókkal, szegényekkel. Taníts meg engem Jézus, bátran állni mellettük az igazi szeretettel és türelemmel. Milyen gyakran tartózkodok ezektől a szolgálatoktól, és elvárom, hogy helyettem mások tegyék meg ezt. Jézusom, győzd le egoizmusomat és érzéktelenségemet testvéreim szükségletei iránt. 
Pap: Könyörülj rajtunk, Uram!
Hívek: Könyörülj rajtunk!
Hetedik állomás
Jézus másodszor esik el a kereszttel
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot.
Jézus, a kínzásoktól legyengült tested megint leesett a kereszt súlya alatt. A segítség helyett több verést kaptál, hogy állj föl, és minél gyorsabban juss el a kivégzés helyére. A dühös és szenzációt vágyó tömeg nem könyörült rajtad. 
Az elvakult és vért akaró tömeg nem gondolt az elitélt iránti irgalmasságra, felgyorsult, hogy engem minél hamarabb láthasson felfeszítve a kereszt fájára, és győzedelmeskedjen. 
Jézusom, nincs kétségem, hogy ezekhez a kínzásokhoz és verésekhez én járultam hozzá bűneimmel. Mint annak idején a hóhéroknak mutattál rendkívüli türelmet, most velem szemben is ezt teszed. Bocsásd meg nekem bűneimet, újabb és újabb eleséseimet, és adj erőt az állandó önnevelésre. 
Pap: Könyörülj rajtunk, Uram!
Hívek: Könyörülj rajtunk!

Nyolcadik állomás
Jézus szól a síró asszonyokhoz
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot.
Jézusom, az asszonyok hangos jajkiáltása szenvedésed láttára, bátor és nemes együttérző megnyilvánulás volt. Hálával elfogadtad az asszonyok könnyeit, és tanítottad őket, hogy ki miatt sírjanak inkább. 
„Sírjatok magatokon és fiaitokon.” (Lk 23, 28). Én önszántamból megyek a keresztrefeszítésre, hogy megsemmisítsem a bűn, a halál és a sátán királyságát. Az én keresztem nehéz, de ti, Jeruzsálem lakói keserűbb kereszteket szenvedtek el, mert megvetettétek az Isten irgalmasságát. Ha nem használjátok fel a kegyelem idejét, az igazságosság kapuja vár rátok.
Jézusom, a figyelmeztetés szavait magamra veszem, hogy ne tékozoljam el az isteni irgalmasság korlátozott idejét. Ezek elteltével már csak az igazságosság ideje jön. Az irgalmasság királyából az igazságos bíróvá változol. Engem számos bűnöm terhel, azért félek az ítélet napjától, de követlek Megváltóm. Bűnbánatot tartok, és mától kezdve elégtételt teszek igazságosságodnak az őszinte bűnbánat által. 
Pap: Könyörülj rajtunk, Uram!
Hívek: Könyörülj rajtunk!
Kilencedik állomás
Jézus harmadszor esik el a kereszttel
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot.
Jézusom, a test kimondhatatlan fájdalma, a kimerítő út a napsütésben, teljesen felemésztették az erőidet. Harmadszor is leestél a sziklaföldre teljesen legyengülve, de most a legfájdalmasabban, minden sebből patakzó vér öntött el. Jézusom, miért annyi szenvedés, annyi kín? 
Teljesen oda akartam adni magamat, a lelkek megmentéséért. Irgalmasságom eláraszt minden embert, a legkeményebb bűnösöket is, hogy kieszközölje számukra a megtérés kegyelmét. 
Jézusom, hol lennék most a szenvedéseid nélkül? A pokol tornácából kiszakítasz engem, mindent neked, és kínszenvedésednek köszönhetek, amely a feltámadással ér véget. Taníts meg engem, a keresztben a kegyelem forrását látni, és nem az átkozódást. 
Pap: Könyörülj rajtunk, Uram!
Hívek: Könyörülj rajtunk!
Tizedik állomás
Jézust megfosztják ruháitól
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot.

Amint megérkeztél a Golgotára, a katonák leszakították rólad a ruhát. Megújították a sebeid, és a vér patakzott belőlük. Égető fájdalom járta át ízületeidet, a csontokat, és növelte szenvedéseidet. Szenvedtél lelkileg is. Bűnhődtél azokért, akik rosszul használják testüket.

Borral kevert mirhát adtak nekem inni, de nem ittam belőle. Nem akartam egy percre sem csillapítani fájdalmamat. Vágytam arra, hogy teljes tudatossággal vállaljam a keresztet, és a mennyei Atyát kiengeszteljem a részegeskedés, paráznaság és érzékiség bűneiért. 
Legirgalmasabb Jézusom, minél mélyebben elmerülök szenvedésed elmélkedésében, annál jobban megismerem szeretetedet és végtelen irgalmasságodat, amelyet keresztutadon nekem kieszközöltél. Hűtlenségeimmel felszakítom sebeidet, és növelem szenvedésed keserűségét. Ne engedd, hogy isteni irgalmasságod végtelen nagyságú áldozata, számomra hiábavaló legyen. Növeld bennem a kegyelmet, hogy segítségével le tudjam győzni bűnös vágyaimat.  
Pap: Könyörülj rajtunk, Uram!
Hívek: Könyörülj rajtunk!

Tizenegyedik állomás
Jézust a keresztre szegezik
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot.
Jézusom, képzeletemben látom, ahogyan önkéntesen lefeküdtél a kereszt fájára, mint ártatlan áldozat. A hóhérok brutális módon leszorították testedet, szögeket verve át kezeiden és lábaidon. Bőségesen ömlött a vér új sebeidből. Megfeszítve az inak és az izmok ösztönösen remegtek, és amikor a kereszten függtél az ég és a föld között, a szenvedéseid minden képzeletet felülmúltak. 

Hogy te magad át tud érezni a szenvedés tengerét, magadat is keresztre kellett feszíteni. Ez leírhatatlan szenvedés. Elalélt szemmel tekintettem a gyülekező népre, szívemmel beborítottam a bűnös világot. Imádkoztam, Atyám, bocsáss meg nekik, mert nem tudják, mit cselekszenek. (Lk 23, 34). Feloldoztam jobbomon a bűnbánó latort és fájdalmas anyámat a szeretett tanítvány védelmére adtam. 
Keresztre feszített fájdalmas Uram és Mesterem, minden erőmmel imádlak téged. Magasztallak, és hálát adok, hogy a szenvedésed és kereszthalálod által irgalmasságból a világot megmentetted. Vágyom arra, hogy az egész világ megismerjen, és magasztalja irgalmasságodat. 
Pap: Könyörülj rajtunk, Uram!
Hívek: Könyörülj rajtunk!
Tizenkettedik állomás
Jézus meghal a kereszten
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot.
Jézusom, több mint három órát függtél a kereszten, leírhatatlan szenvedések közepette. Felfüggesztett tested súlya, legyengülve a szenvedés és a vérveszteség miatt, nem engedett téged szabadon lélegezni. Lélekben beszélgettél a mennyei Atyával. Hirtelenül felriadtál, tekinteted a menny felé emelted, és gyermeki bizalommal és szeretettel felkiáltottál hatalmas hangoddal: „Atyám! Kezedbe ajánlom lelkemet!” (Lk 23, 46). Ezután lehajtottad fejedet, és kilehelted a lelkedet. Mindent beteljesítettél. 
Imádsággal a számban, és szeretettel a szívemben haltam meg engedelmeskedve Atyám akaratának, bízva az ő végtelen irgalmasságában. Kezébe adtam életemet, a világ és a te üdvösségedért. Életemet önszántamból adtam oda, engedelmeskedtem a halálig. Nem hagytam magamnak egy vércseppet sem, mert mind kifolyt lándzsával átdöfött oldalamból.
Számomra is egyszer eljön e világ elhagyásának a pillanata. Az én földi életem céltalan lenne, ha nem élnék örökké. Jézusom engedd, hogy halálom pillanatában erős hittel mondhassam: Irgalmasság Atyja, aki megőriztél engem a rossztól, és megmentesz az örök haláltól, kezedbe ajánlom lelkemet. 
Pap: Könyörülj rajtunk, Uram!
Hívek: Könyörülj rajtunk!

Tizenharmadik állomás
Jézus testét leveszik a keresztről
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot.
Jézusom, voltak jó emberek, akik a testedet levették a keresztről, és sírba helyezték. Arimateai József és Nikodémus a legnagyobb tisztelettel szedték ki a szögeket, vették le a töviskoronát, testedet gyolcslepedőbe takarták, és letettek a legszentebb Anya ölébe. Az ő kiszáradt ajkai mondták ezeket a szavakat: „Íme az Úr szolgálóleánya, legyen nekem a Te igéd szerint.”


Az én isteni szívem érző szeretettel és hálával áraszt el mindenkit, aki szenvedéseimben az én és anyám segítségére siet. A tömegben éreztem a szerető és együttérző szíveket. A szeretetnek minden gesztusát, akár a legkisebbet is, százszorosan megjutalmaztam, és továbbra is jutalmazom azoknak, akik belépnek szenvedésem és megváltásom titkába. 

Legirgalmasabb Üdvözítőnk, az én szívem nem tud közömbös lenni tested számtalan sebét látva, amint a fájdalmas anyja ölében nyugszik. Elsősorban a bűnösök iránti kimondhatatlan nagyságú irgalmasságot hirdeti. Elég lenne egy apró elégtétel a világ káromlásaiért, de te mindent odaadtál, hogy megmutasd mérhetetlen irgalmasságod és lelkem megmentésének nagy árát.


Irgalmasság Anyja, aki a legnagyobb áldozatot mutattad be egyetlen fiadban, vésd a szívembe ennek az áldozatnak nagyságát, mély szeretetet és hálát, hogy soha ne lankadjak el az isteni irgalmasságáért való hálaadásban. 
Pap: Könyörülj rajtunk, Uram!
Hívek: Könyörülj rajtunk!

Tizennegyedik állomás
Jézus testét sírba helyezik
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot.
Lelki szemeimmel látom, ahogy József, Nikodémus és a szeretett tanítvány a sírkertbe vitték testedet. Mögöttük ment édesanyád és az asszonyok csoportja. Milyen fájdalmas volt ez a menet. A jelenlevők még egyszer rátekintettek megkínzott testedre, és a legnagyobb szorgalommal tettek le Arimateai József sírjának új kőlapjára. Ezután kővel elzárták a sír bejáratát, és elmentek. 
Én népem, mit tettem neked? Mivel szomorítottalak el, vagy mivel vétkeztem ellened? Én kiszabadítottalak a bűn szolgaságából, te pedig keresztet adtál vállaimra. Én felmagasztaltalak a nemzetek között, te pedig a gonosztevők között halálra ítéltél. De Atyám bocsáss meg népednek, mert nem tudta, mit cselekszik. Mutasd meg neki irgalmasságod, és add meg neki az örök üdvösséget. 
Jézusom, most nincs kétségem afelől, hogy a hóhérok kezeivel hozzájárultam halálodhoz, és bűneimmel ártatlan testedet, és érző szívedet megsebesítettem. Bocsáss meg nekem. Erősen hiszem, hogy a keresztségben eltemetkeztem benned, de élő hittel felkelek az új életre és a veled való örök uralkodásra. 

Mária, irgalmasság anyja, imádkozzál érettem most, és halálom óráján. Ámen. 
Pap: Könyörülj rajtunk, Uram!
Hívek: Könyörülj rajtunk!
Befejező ima

Ó, Jézus! Örök Isten! Köszönöm megszámlálhatatlan jótéteményedet és kegyelmedet! Legyen szívem minden dobbanása új hálaének Néked, Istenem! Minden csepp vérem Érted keringjen, Uram! Legyen lelkem egyetlen dicsőítő himnusz! Szeretlek, Istenem, Magadért! (Napló, 1794)


Köszönöm neked, Jézus, azt a hatalmas kegyelmet, hogy felismertetted velem nyomorúságom mélységét. Tudom, a semmiség mélysége vagyok, s ha nem oltalmazna a Te szent kegyelmed, egyetlen pillanat alatt visszahullanék a semmibe. Ezért szívem minden dobbanásával köszönöm Neked, Istenem, irántam való nagy irgalmadat. (Napló, 256)


Ó, világ Megváltója, egyesülök irgalmaddal. Jézusom, minden szenvedésemet összekapcsolom a Tieddel, s odaadom az Egyház kincseihez, a lelkek javára. (Napló, 740)

Imádkozzunk a Szentatya szándékára:
Miatyánk. Üdvözlégy. Dicsőség.

(Fordította: fr. Bogdan Adamczyk)
Mária keresztútja
Bevezető ima
„Az Úr szolgálóleánya vagyok: teljesedjenek hát be rajtam szavaid.” Mária szavai közül nagyon keveset ismerünk a Szentírásból: ezekkel indult meg üdvözítésünk folyamata. Ezekkel a szavakkal kezdődött Mária számára is egy olyan élet, amit soha el nem képzelhetett, egy élet, tele áldott boldogsággal és mély fájdalommal. Simeon, Gyermeke életének elején megjövendölte, hogy „tőr”, a fájdalom tőre járja át majd a szívét. Mivel Máriáról oly keveset ír a Szentírás, csak találgathatjuk, mik is voltak ezek az örömök és fájdalmak. Milyen is lehetett annak az egy személynek, aki talán mindenkinél közelebb állt Jézushoz, napról napra egyre jobban megérteni fiának életét? Mit tanulhattunk az üdvözítés folyamatának ilyen megtapasztalásából?
Első állomás
Jézust halálra ítélik
Pap: imádunk téged, Krisztus, és áldunk téged.
Hívek: Mert szent kereszted által megváltottad a világot.
Péntek kora reggel láttam a fiamat. Most pillantottam meg először, mióta elvitték. Kékre vert, vérző testének láttán fájdalom hasított szívembe és könnyek szöktek szemembe. Azután Pilátus ítélkező székében ülve, megkérdeztem a tömeget, miért akarják fiamat kivégeztetni. Körülöttem mind azt ordította: „Feszítsd meg őt!” könyörögni akartam nekik, hogy hagyják abba, de tudtam, hogy ennek így kell lennie, s így csak álltam ott, némán sírva. 


Uram, Jézus, nehéz elképzelnem a kínt, amit anyád érzett, mikor halálra ítéltek. De hát hogy állok ma, amikor haragot tartok? „Feszítsd meg!” Amikor ítélkezek valaki fölött? „Feszítsd meg!” Nem könnyeztet-e meg ez Téged és anyádat? Bocsáss meg, Jézus! 
Pap: Keresztre feszített Jézus, könyörülj rajtunk.
Hívek: és a megholt híveken.
Második állomás
Jézus vállára veszi keresztjét
Pap: imádunk téged, Krisztus, és áldunk téged.
Hívek: Mert szent kereszted által megváltottad a világot.

Egy kicsit erőre kaptam, s a tömeggel odamentem a térre. Kivágódott az ajtó, s kibotladozott a fiam, mögötte a röhögő őrök. Ketten odacipeltek egy nehéz keresztet, és a vállára dobták. Aztán elkezdték lökdösni, le az úton. Kibírhatatlan volt érte a fájdalmam. El akartam venni tőle a keresztet, hogy magam vigyem. De tudtam, hogy ennek így kell lennie, s így mentem, némán.


Uram Jézus, kérlek, bocsáss meg, amiért olyan sokszor nehezebbé tettem keresztedet, mikor szemet hunytam szomszédom fájdalma és magányossága fölött. Bocsáss meg, hogy pletykáltam másokról, hogy mindig találtam kifogásokat, hogy bizonyos emberekkel ne kelljen együtt lennem, főleg, amikor beszélni akartak velem. Segíts, hogy Máriához legyek hasonló, aki mindig igyekezett mások keresztjén könnyíteni. Bocsáss meg, Jézus. 
Pap: Keresztre feszített Jézus, könyörülj rajtunk.
Hívek: és a megholt híveken.

Harmadik állomás
Jézus először esik el
Pap: imádunk téged, Krisztus, és áldunk téged.
Hívek: Mert szent kereszted által megváltottad a világot.

Közelről követtem fiamat, amint a Kálvária felé botladozott. Soha semmi sem fájt annyira, mint most őt ennyire kínlódva látni. Láttam, a kereszt, mint vág a válla húsába. Megállt a szívverésem, amikor elesni láttam, arcra borulva a földön, s a súlyos kereszt a hátára zuhant. Egy pillanatra azt hittem, imádott fiam meghalt. Egész testem remegni kezdett. Az őrök elkezdték rugdosni. Lassan feltápászkodott és újra elindult, de még mindig korbácsolták. Saját testemmel akartam megvédeni, de tudtam, hogy ennek így kell lennie, s így továbbmentem, némán, sírva. 


Uram, hányszor láttalak elesve, s Máriától eltérően otthagytalak, nem törődve veled? Hányszor nevettem, amikor mások hibáit láttam? Hányszor mérgelődöm, amikor valaki másképp viselkedik, mint én?  Mária melletted állt, támogatott szenvedésed egész ideje alatt. Segíts, hogy én is ezt tegyem érted azáltal, hogy másokat támogatok. Uram, irgalmazz nekem!
Pap: Keresztre feszített Jézus, könyörülj rajtunk.
Hívek: és a megholt híveken.

Negyedik állomás
Jézus találkozik Anyjával
Pap: imádunk téged, Krisztus, és áldunk téged.
Hívek: Mert szent kereszted által megváltottad a világot.

Sikerült áttörnöm a tömegen, és fiam oldalán mentem. Az ordítozáson keresztül megszólítottam. Megállt. Szemünk találkozott, az enyém a fájdalom könnyeiben úszva, az övé kínnal és döbbenettel telve. Tehetetlennek éreztem magam; és akkor azt mondta nekem a szeme: „Bátorság. Mindennek van értelme.” Ahogy tovább botladozott, tudtam, igaza van, s így utána mentem, némán, imádkozva.


Uram, Jézus, bocsáss meg, amiért annyiszor találkozott a szemünk és én elfordultam. Bocsáss meg, amikor mindenkivel éreztettem, ha nem úgy mentek a dolgok, ahogyan azt szerettem volna. Bocsáss meg, amikor apróságokon keseregtem, elkedvetlenedtem, és nem hallottam bátorító szavadat. Igen, Uram, sokszor találkozott szemünk, hasztalanul. 
Pap: Keresztre feszített Jézus, könyörülj rajtunk.
Hívek: és a megholt híveken.
Ötödik állomás
Simon segít Jézusnak vinni a keresztet vinni
Pap: imádunk téged, Krisztus, és áldunk téged.
Hívek: Mert szent kereszted által megváltottad a világot.

Fiam arcán majdnem teljes kimerültséget láttam, ahogy nehéz terhét vinni próbálta. Úgy tűnt, minden lépése az utolsó. Szívemben éreztem minden kínját, és úgy szerettem volna, ha már vége lenne. Aztán észrevettem, ahogy az őrök egy tiltakozó embert a tömegből kiráncigálnak. Kényszerítették, fogja meg a kereszt végét, s könnyítse meg fiam terhét. Kérdezte az őröket, miért van ez így. Én tudtam, s így némán továbbmentem.


Uram, Jézus, sokszor megtagadtam neked a segítséget. Önző ember voltam, aki sokszor kérdőbe vontam szavadat. Ne hagyj Simonhoz hasonlónak maradnom, hanem segíts, hogy anyádhoz, Máriához hasonlíthassak, aki mindig csendben ment és engedelmeskedett. 
Pap: Keresztre feszített Jézus, könyörülj rajtunk.
Hívek: és a megholt híveken.

Hatodik állomás
Veronika letörli Jézus arcát
Pap: imádunk téged, Krisztus, és áldunk téged.
Hívek: Mert szent kereszted által megváltottad a világot.
Ahogy továbbmentem, közel Jézushoz, egy asszony tolakodott át az őrök során, levette kendőjét, s elkezdte fiam izzadt, véres arcát törölgetni. Az őrök rögtön elráncigáltak. Az arcáról lesírt a kérdés: „Miért teszitek ezt vele?” Én tudtam, és így továbbmentem, némán, hívőn.

Uram, ez az asszony a legjobbat tette neked, amit csak tudott. Én azonban, én többet akarok kapni, mint adni. Annyi alkalom van mindennap neked adni valamit azáltal, hogy másoknak adnék, de én elmegyek mellettük. Megváltóm, segíts, hogy soha többé ne kérdezzem, miért, hanem mindenemet odaadjam neked.
Pap: Keresztre feszített Jézus, könyörülj rajtunk.
Hívek: és a megholt híveken.

Hetedik állomás
Jézus másodszor esik el
Pap: imádunk téged, Krisztus, és áldunk téged.
Hívek: Mert szent kereszted által megváltottad a világot.

Megint. A fiam megint elesett; a fájdalom megint elárasztott arra a gondolatra, hogy meghalhat. Feléje indultam, de a katonák nem engedtek. Felemelkedett és lassan tovább bukdácsolt. Keserű kín töltött el, amint láttam a fiamat elesni, újból felkelni, és folytatni útját. De mivel tudtam, hogy ennek így kell lennie, némán továbbmentem.


Uram, Mária volt a leghűbb követőd. Sohasem állt meg, akármennyit is szenvedett érted. Bűneim által sokszor elfordultam tőled és elfordítottam másokat tőled. Kérlek, irgalmazz nekem. 
Pap: Keresztre feszített Jézus, könyörülj rajtunk.
Hívek: és a megholt híveken.
Nyolcadik állomás
Jézus beszél az asszonyokhoz
Pap: imádunk téged, Krisztus, és áldunk téged.
Hívek: Mert szent kereszted által megváltottad a világot.

Pár lépéssel Jézus mögött mentem, mikor megállt. Egy pár asszony állt ott, sírva, sopánkodva fölötte. Azt mondta nekik, hogy ne sírjanak érte, inkább magukért sírjanak, hogy könnyeik megtérést hozzanak. Nem értették, mi a kapcsolat a mondottak és a halálba vezető útja között. Én értettem, és amint továbbment, én némán követtem.

Megváltóm, sokszor én is olyan voltam, mint ezek az asszonyok, megláttam a hibát másban, sajnálkoztam fölöttük, de ritkán láttam meg saját bűnösségemet, és ritkán kértem bocsánatodat. Uram, ezeken az asszonyokon keresztül neveltél engem. Bocsáss meg, Uram vakságomért. 
Pap: Keresztre feszített Jézus, könyörülj rajtunk.
Hívek: és a megholt híveken.

Kilencedik állomás
Jézus harmadszor esik el
Pap: imádunk téged, Krisztus, és áldunk téged.
Hívek: Mert szent kereszted által megváltottad a világot.

Gyötrelem volt számomra Jézusnak ez az esése. Nemcsak, hogy megint sziklás földre esett, de most már majdnem a domb tetején volt, a keresztrefeszítés dombján. A katonák üvöltöttek vele, szidták, s jóformán felráncigálták az utolsó pár lépésnyin. Vert a szívem, ahogy elképzeltem, mit fognak vele ezután tenni. De tudtam, hogy ennek így kell lennie, s így némán kapaszkodtam utána a dombra.


Szerető Jézusom, tudom, hogy sokszor felajánlottam segítő jobbomat az embereknek, de amikor alkalmatlan lett a dolog, vagy fájdalmas, kifogásokat találtam, és otthagytam őket. Segíts, Uram, hogy anyádhoz hasonlóvá válva sohase vonjam vissza segítségre nyújtott kezemet azoktól, akiknek szükségük van rá. 
Pap: Keresztre feszített Jézus, könyörülj rajtunk.
Hívek: és a megholt híveken.
Tizedik állomás
Jézust megfosztják ruháitól
Pap: imádunk téged, Krisztus, és áldunk téged.
Hívek: Mert szent kereszted által megváltottad a világot.

Mikor fiam végre megszabadult a kereszt súlyától, azt reméltem, egy kicsit megpihenhet. De az őrök rögtön elkezdték véráztatta bőréről letépni a ruháit. Kibírhatatlan volt látni fiamat ekkora kínban. De, mivel tudtam, hogy ennek így kell lennie, csak álltam, némán, sírva. 


Uram, a magam módján én is lemeztelenítettelek. Buta beszédemmel megfosztottam másokat jó hírnevüktől, egyeseket előítéleteimmel fosztottam meg emberi méltóságuktól; Jézus, olyan sok módon megsértettelek, mások megbántásával. Segíts, hogy mindenkiben meglássalak.
Pap: Keresztre feszített Jézus, könyörülj rajtunk.
Hívek: és a megholt híveken.
Tizenegyedik állomás
Jézust keresztre szögezik
Pap: imádunk téged, Krisztus, és áldunk téged.
Hívek: Mert szent kereszted által megváltottad a világot.
Ahogy rálökték Jézust a keresztre, készségesen engedte, hogy odaszögezzék. Szívemben éreztem a fájdalmat, ahogy kezét és lábát átszúrták. Aztán felemelték a keresztet. Ott volt, az én fiam, akit annyira szeretek, kigúnyolva, amint kínlódott, földi életének utolsó pár pillanatért küszködve. De én tudtam, hogy ennek így kell lennie, csak álltam némán, imádkozva. 

Uram, micsoda fájdalmakat szenvedtél el értem. S micsoda fájdalmakat szenvedett el anyád. Mégis, mindketten készek vagytok megbocsátani nekem, csak bűneimtől térjek meg. Segíts Uram, bűnösségemtől elfordulni.
Pap: Keresztre feszített Jézus, könyörülj rajtunk.
Hívek: és a megholt híveken.
Tizenkettedik állomás
Jézus meghal a kereszten
Pap: imádunk téged, Krisztus, és áldunk téged.
Hívek: Mert szent kereszted által megváltottad a világot.

Mi nagyobb fájdalom érhet egy anyát, mint fia halálát látni! Én, aki a Megváltót a világra hoztam, láttam felnőni, tehetetlenül álltam keresztje alatt, amint lehajtotta fejét, és meghalt. Földi kínjainak vége volt, de az enyémek megsokszorozódtak. De ennek így kellett lennie, és nekem el kellett így fogadnom, így hát csak álltam és némán gyászoltam.


Én Jézusom, irgalmazz nekem azért, amit bűneim okoztak neked, és másoknak. Köszönöm szereteted nagy tettét. Azt mondtad, hogy az az igazi szeretet, ha életünket adjuk barátunkért. Add, hogy mindig a barátod legyek. Taníts meg, hogyan éljek másokért, és sohase hagyjalak cserben. 
Pap: Keresztre feszített Jézus, könyörülj rajtunk.
Hívek: és a megholt híveken.
Tizenharmadik állomás
Jézust leveszik a keresztről
Pap: imádunk téged, Krisztus, és áldunk téged.
Hívek: Mert szent kereszted által megváltottad a világot.

A tömeg hazament, nem volt többé zaj. Csendesen álltam Jézus egyik barátjával, és felnéztem Megváltónk, a fiam holttestére. Később két férfi leemelte a testet a keresztről, és karjaimba tette. Mély gyász borított el, de mély örömet is éreztem. Fiam élete kegyetlen véget ért, de mindnyájunk részére életet hozott. Tudtam, hogy így kell lennie, és némán imádkoztam. 

Uram, szenvedésed véget ért, de egyre tovább is folyik, valahányszor helyetted a bűnt választom. Kivettem részemet keresztrefeszítésedből, és most, Megváltóm, szívem mélyéből kérem bocsánatodat. Segíts, hogy hozzád és anyádhoz méltó életet éljek. 
Pap: Keresztre feszített Jézus, könyörülj rajtunk.
Hívek: és a megholt híveken.

Tizennegyedik állomás
Jézust a sírba helyezik
Pap: imádunk téged, Krisztus, és áldunk téged.
Hívek: Mert szent kereszted által megváltottad a világot.

Elvittük Jézus testét a sírhoz, magam igazítottam el, csendesen sírva, csendesen örvendezve. Még egyszer visszanéztem szerető fiamra, aztán kimentem. Lezárták a sírt, és mielőtt elmentem, arra gondoltam, hogy ennek így kellett lennie… így kellett lennie érted! Hittel fogok várni, némán.

Igen, Uram, így kellett lennie, azért, mert szerettél engem, és semmi másért. Csak azt kéred tőlem, hogy jó életet éljek, és sohasem ígérted, hogy ez könnyű lesz. Akarom a bűnt magam mögött hagyni és csak érted élni testvéreimben. 
Pap: Keresztre feszített Jézus, könyörülj rajtunk.
Hívek: és a megholt híveken.
Tizenötödik állomás
Jézus feltámad
Pap: imádunk téged, Krisztus, és áldunk téged.
Hívek: Mert szent kereszted által megváltottad a világot.
Csak hálás tudtam lenni fiam értünk való áldozatáért. És mégis, micsoda üres volt az élet nélküle, akit annyira szerettem! De csak két nappal későbbig, ezen űr túlcsordulásig, mely minden elképzelést felülmúlt: feltámadt! Megváltónk megnyitotta a kaput egy új élet felé. Így kellett lennie, érted való múlhatatlan szeretete nem elégedett meg kevesebbel. Mindörökre örülhetek, de sohasem némán. 


Megváltóm, köszönöm. Köszönöm, vég nélküli szeretetedet, mely engedi, hogy feltámadjak saját bűnösségemből. Újból megpróbálok jobb életet élni. Segíts, hogy mindig emlékezzem erre a szeretetre. Mária, feltámadt Üdvözítőnk anyja, taníts meg, hogyan kell hozzád hasonlóvá válnom, a mások iránti szeretetben. Őt szeretem.
Pap: Keresztre feszített Jézus, könyörülj rajtunk.
Hívek: és a megholt híveken.
Imádkozzunk a pápa szándékára: 
Miatyánk. Üdvözlégy. Dicsőség
Keresztút a Biblia szavaival
(Az „Adjutorium” imakönyv alapján)
Bevezető ima
Fogadd el, Szentháromság, ezen szolgálatomat, midőn Megváltónk üdvözítő szenvedésén és kereszthalálán kívánok elmélkedni. Legyen ezen áhítat bűneim engesztelésére, élők és holtak segítésére, s adja meg nekem a kegyelmet, hogy Urunk Jézus Krisztus érdemeiben részesedjem. Dicséret, áldás és dicsőség neked, ó boldog Szentháromság, mindörökké. Ámen. 

Első állomás
Jézust halálra ítélik
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot.

S így szóltak maguk közt az istentelenek: „Támadjunk az igazra, mert ellene van a mi tetteinknek. Az mondja, nála van az Isten ismerete, Isten Fiának mondja magát. Lássuk hát, igazak-e beszédei? S ha valóban Isten Fia, szabadítsa ki magát a kezünkből! Azért adjuk őt csúfos halálra!”
Pap: Könyörülj rajtunk, Uram!
Hívek: Könyörülj rajtunk!

Második állomás
Jézus vállára veszi a keresztet
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot.

Üdvözlégy Királyunk! Ki egyedül voltál könyörületes tévelygéseink iránt, s az Atyának engedelmeskedve engeded magad hurcolni, mint szelíd bárány a leöletésre. Tiéd a glória, tiéd a győzelem, tiéd a tisztelet koronája.

Pap: Könyörülj rajtunk, Uram!
Hívek: Könyörülj rajtunk!

Harmadik állomás
Jézus először esik le a kereszttel
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot.

Megalázta magát Urunk Jézus Krisztus, megalázta a halálig, mégpedig a kereszthalálig. Ezért az Isten fölmagasztalta Őt, s oly nevet adott neki, mely fölötte van minden névnek.
Pap: Könyörülj rajtunk, Uram!
Hívek: Könyörülj rajtunk!

Negyedik állomás
Jézus édesanyjával találkozik
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot.

Ó, ti mindnyájan, akik átmentetek az úton, nézzetek ide és lássátok: van-e még olyan fájdalom, mint az én fájdalmam? Ezért sírok én, s szememből patakként ömlenek a könnyek, mert távol van tőlem a vigasztaló.

Pap: Könyörülj rajtunk, Uram!
Hívek: Könyörülj rajtunk!

Ötödik állomás
Cirenei Simon segít Jézusnak vinni a keresztet
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot.

Nekünk pedig, Urunk Jézus Krisztus keresztjében kell dicsekednünk: benne van üdvösségünk, életünk és feltámadásunk, általa nyertünk megváltást, általa lettünk szabadok.
Pap: Könyörülj rajtunk, Uram!
Hívek: Könyörülj rajtunk!

Hatodik állomás
Veronika kendőt nyújt Jézusnak
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot.

Íme, láttuk őt, s nem volt ékessége, sem szépsége, lenézett volt, és megvetett a férfiak között. A fájdalmak férfija, aki megismerte a gyöngeséget. Arca mintegy elrejtve, s így nem vettük semmibe. Orcája dicsőség nélkül való, pedig mi az Ő sebei által gyógyulunk meg.
Pap: Könyörülj rajtunk, Uram!
Hívek: Könyörülj rajtunk!

Hetedik állomás
Jézus másodszor esik el a kereszttel
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot.

Az istentelenek kezébe adtak engem, a gonoszok közé löktek engem, nem kegyelmeztek életemnek. Összeszövetkeztek ellenem az erősek, s mint óriások álltak szembe velem, szörnyű szemekkel rám merednek, kegyetlen ütésekkel ütve összetörtek engem.
Pap: Könyörülj rajtunk, Uram!
Hívek: Könyörülj rajtunk!
Nyolcadik állomás
Jézus szól a síró asszonyokhoz
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot.

Jeruzsálem leányai, ne miattam sírjatok, hanem magatok és fiaitok miatt. Ha így tesznek a zöldellő fával, mi lesz a sorsa a száraznak?
Pap: Könyörülj rajtunk, Uram!
Hívek: Könyörülj rajtunk!

Kilencedik állomás
Jézus harmadszor esik el a kereszttel
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot.

Én nemzetem! Mit tettem én ellened? Vagy mivel szomorítottalak meg téged? Felelj nekem! Én kivezettelek téged Egyiptom földjéről, te kivezetsz engem a keresztre feszítés helyére. Én mannával tápláltalak téged a pusztában negyven napon át, s te ütésekkel viszonozod jóságomat? Én királyi jogart adtam neked, te pedig fejemre töviskoronát teszel? Mit kellett volna még tennem neked, amit meg nem tettem?!


Úgy viszik, mint a leölésre szánt juhot, s mint a bárány, megnémul nyírója előtt. Halálra adta életét, hogy életre keltse népét.
Pap: Könyörülj rajtunk, Uram!
Hívek: Könyörülj rajtunk!

Tizedik állomás
Jézust megfosztják ruháitól
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot.

Én a szolgaság házából átvezettelek az ígéret földjére, és te engem, az Atyától küldöttet a kereszt helyére hurcolsz. Az élet vizével itattalak téged, s te epével és ecettel itatsz? Mi kellett volna még tennem veled, amit meg nem tettem?!


Elszáradt erőm, mint a cserép, nyelvem a torkomhoz tapadt. Italul epét adtak nekem, szomjúságomban ecettel itattak engem.
Pap: Könyörülj rajtunk, Uram!
Hívek: Könyörülj rajtunk!

Tizenegyedik állomás
Jézust a keresztre szegezik
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot.

Én felmagasztaltalak téged nagy erővel, s te felmagasztaltál engem a kereszt fájára. Én megnyitom előtted a Vörös Tengert, s te lándzsával nyitottad meg oldalamat! Mit kellett volna még tennem veled, amit meg nem tettem?!
Pap: Könyörülj rajtunk, Uram!
Hívek: Könyörülj rajtunk!

Tizenkettedik állomás
Jézus meghal a kereszten
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot.

Íme, mint hal meg az igaz, és békében lesz az ő emlékezete.


Krisztus engedelmes lett értünk a halálig, éspedig a kereszthalálig. Imádunk téged, Krisztus, és áldunk téged, mert szent kereszted által megváltottad a világot.
Pap: Könyörülj rajtunk, Uram!
Hívek: Könyörülj rajtunk!
Tizenharmadik állomás
Jézus testét leveszik a keresztről
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot.

Kihez hasonlítsalak téged, Jeruzsálem leánya? Kivel tegyelek egyenlővé, Sion leánya? Miként a tenger, nagy a te fájdalmad. Ó, irgalmasság édesanyja, tedd, hogy veled együtt hordozzam Krisztus halálát, tégy szenvedésednek társává!
Pap: Könyörülj rajtunk, Uram!
Hívek: Könyörülj rajtunk!
Tizennegyedik állomás
Jézus testét sírba helyezik
Pap: Imádunk téged, Krisztus, és áldunk téged.

Hívek: Mert Szent Kereszted által megváltottad a világot.

A sírba szállók közé számláltattam, olyan lettem, mint a segítség nélkül való ember, de a holtak között szabad!
Pap: Könyörülj rajtunk, Uram!
Hívek: Könyörülj rajtunk!
Befejező ima
Ó jóságos Jézus, úgy állok sírodnál, mint az asszonyok, sírva és zokogva. Eddig mily méltatlannak mutatkoztam, hogy lelkemben megőrizzem kegyelmedet. Add, kérlek, hogy szenvedésed és halálod emlékét szívembe véssem, és halálod és temetésed útján a feltámadás dicsőségébe eljuthassak. Ki élsz és uralkodsz mindörökkön örökké. Ámen. 
Imádkozzunk a Szentatya szándékára:
Miatyánk. Üdvözlégy. Dicsőség.
Egy abortuszra ítélt magzat keresztútja
Első állomás
Jézust halálra ítélik
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot. 

Szüleimet a testiség kötötte össze. Mielőtt megszülettem volna, már halálra ítéltek, hiszen nem a szeretet, hanem az önző élvezetvágy hívott életre. 

Egyedül Isten szeret engem.
Pap: Könyörülj rajtunk, Uram!
Hívek: Könyörülj rajtunk!

Második állomás
Jézus vállára veszi a keresztet
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot.
Anyám megkapta a kórházi beutalót az abortuszra. Immáron a „nemkívánatosak” szégyenbélyegét viselem. A szüleim átkoznak; szinte égett a gyűlöletük. El kell tűnnöm az életükből… 

De hátha imádkozik valaki értem Istennél!
Pap: Könyörülj rajtunk, Uram!
Hívek: Könyörülj rajtunk!

Harmadik állomás
Jézus először esik le a kereszttel
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot.

Érzem, hogy én csak egy nemkívánatos eset vagyok, egy „teher”. Egy „baleset” nem várt következménye, amelyet azonban könnyen ki lehet javítani. A megszületett emberek manapság nem akarnak elismerni hozzájuk hasonlónak.

Egyedül csak Isten fogad el engem!
Pap: Könyörülj rajtunk, Uram!
Hívek: Könyörülj rajtunk!

Negyedik állomás
Jézus édesanyjával találkozik
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot.

Nekem nincs anyám, aki részvéttel lenne irántam, aki megsiratna! Én most egy asszonynak vagyok a fogja, aki meg fog öletni. Talán ha valaha ismerte volna az áldozatos szeretetet. De nem ismeri ezt az érzést, azért dob el most magától. 

Égi Édesanyám! Járj közbe földi anyámért Szent Fiadnál!
Pap: Könyörülj rajtunk, Uram!
Hívek: Könyörülj rajtunk!

Ötödik állomás
Cirenei Simon segít Jézusnak vinni a keresztet
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot.

Nekem senki sem segít. Még az orvos is anyámnak ad érzéstelenítőt, hogy ne szenvedjen akkor, amikor engem megölnek. 

Uram, manapság már nem élnek segítő Simonok? Egyedül rád várok, kérlek, segíts!
Pap: Könyörülj rajtunk, Uram!
Hívek: Könyörülj rajtunk!
Hatodik állomás
Veronika kendőt nyújt Jézusnak
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot.

Senki sem érzi, érti tragédiámat? Azok, akik a megszületett magzatokat simogatják, óvatosan mosdatják, velem miért bánnak így?! Miért olyan egyszerű, érdektelen eset az, hogy engem most megölnek? 

Hívő testvéreim! Imádságaitok ezt meg tudnák akadályozni! Kérlek Titeket, imádkozzatok megmentésemért!
Pap: Könyörülj rajtunk, Uram!
Hívek: Könyörülj rajtunk!

Hetedik állomás
Jézus másodszor esik el a kereszttel
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot.
Apukám kiszámolta, mennyibe kerülnék élve... A halálom olcsóbb és kényelmesebb. Honnan tanulta, hogy így mérlegeljen? Azt miért nem gondolja végig, hogy mit jelent édesapának lenni? 

Istenem, bocsáss meg neki is!
Pap: Könyörülj rajtunk, Uram!
Hívek: Könyörülj rajtunk!

Nyolcadik állomás
Jézus szól a síró asszonyokhoz
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot.

Uram, Jézus! Bár halálodat a téged sirató asszonyok könnyei megakadályozni nem tudták, de legalább őszinte részvéttel megsirattak. Úgy tűnik, az én halálomat sem akadályozza meg már semmi - és senki sem lesz, aki megsirasson... 

Istenem! Most már csak végtelen irgalmasságodra hagyatkozom!
Pap: Könyörülj rajtunk, Uram!
Hívek: Könyörülj rajtunk!

Kilencedik állomás
Jézus harmadszor esik el a kereszttel
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot.

Szüleim kihúztak életük listájáról. Családtervezés, túlnépesedés, emberi tervezés… Nem illek bele az elképzelésbe; számomra nincsen sem hely, sem egy darabka kenyér széles e világon! Meg kell halnom! 

Istenem! Valóban olyan kicsi ez a föld, hogy én már nem férek rá?
Pap: Könyörülj rajtunk, Uram!
Hívek: Könyörülj rajtunk!

Tizedik állomás
Jézust megfosztják ruháitól
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot.

Uram, Jézus! Tőled elvették ruháidat – nekem még az sincs. Csak a bársonyos bőröm van, de ez is hamarosan megragadja egy orvosi eszköz, és darabokra tépi…

Istenem, és én mennyire reszketek ettől!
Pap: Könyörülj rajtunk, Uram!
Hívek: Könyörülj rajtunk!
Tizenegyedik állomás
Jézust a keresztre szegezik
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot.
Uram, Téged keresztre szegeztek – engem darabokra vágnak. Aztán cinikusan megszámlálják részeimet, hogy fertőzést ne okozzak az anyám méhében véletlenül bent felejtett kezemmel vagy lábammal!

Istenem! Bocsáss meg a hóhéraimnak, mert nem tudják, mit cselekszenek!
Pap: Könyörülj rajtunk, Uram!
Hívek: Könyörülj rajtunk!

Tizenkettedik állomás
Jézus meghal a kereszten
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot.

Jézusom, Te meghaltál akkor, ott a kereszten. Én is meghalok nemsokára, egy kórházi helységben. Te ártatlanul lettél megfeszítve. Én is ártatlan vagyok, hiszen nincsen semmilyen személyes bűnöm.

Kérlek, emlékezzél meg rólam az örök élet országában!
Pap: Könyörülj rajtunk, Uram!
Hívek: Könyörülj rajtunk!

Tizenharmadik állomás
Jézus testét leveszik a keresztről
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot.

Jézusom, Te legalább holtan megnyugodhattál édesanyád karjaiban. Engem anyám sehogyan sem akar magához ölelni, mert én csak teher vagyok, amelytől mielőbb szabadulni akar. Az én kicsi testemet vagy egy kemence lángjai ölelik majd körül, vagy egy szemétdombon lesz az enyészeté. 
Uram! Valóban nem létezik számomra semmilyen ölelés? 
Pap: Könyörülj rajtunk, Uram!
Hívek: Könyörülj rajtunk!
Tizennegyedik állomás
Jézus testét sírba helyezik
Pap: Imádunk téged, Krisztus, és áldunk téged
Hívek: Mert Szent Kereszted által megváltottad a világot

Jézusom, a Te holtestednek (ha csak három napra is) jutott egy sírbolt, ahová jámbor, együtt érző lelkek eltemettek. Az én csipetnyi hamuvá vált testemmel senki nem fog törődni, csak az anyaföld olvaszt majd magába, ahonnan vétettem.  

Uram! Életem végéhez ért, a kicsi kör bezárult.

Kérlek, fogadd magadhoz lelkemet.
Pap: Könyörülj rajtunk, Uram!
Hívek: Könyörülj rajtunk!

Tizenötödik állomás
Jézus feltámad
Pap: Imádunk téged, Krisztus, és áldunk téged.
Hívek: Mert Szent Kereszted által megváltottad a világot.
Micsoda boldogság ezt tudni! Éreztem, hogy a szomorú vég után lenni kell valaminek, hiszen oly nagy bennem az élet utáni vágy; hiszen életre teremtettem!

Istenem! Nálad boldog leszek!

Uram, most már csak az utolsó ítéletre várok, ahol majd Előtted kell szüleimet gyilkossággal vádolnom. És ettől megremeg a lelkem!

Uram, irgalomért könyörgök, hiszen kis szívemben fogantatásom pillanatától izzik a Tőled kapott szeretet-parázs. Engedd, kérlek, hogy a Te szeplőtelen Édesanyád lángra lobbantsa szüleim szívében is a szeretet, és így még földi haláluk előtt megismerhessenek Téged, a Feltámadottat! Ó, csak ez a kegyelem mentheti meg őket a második haláltól, a kárhozattól.

Uram, add, hogy átérezzék a szülői szeretet fenséges méltóságát, és az Istennel való teremtő együttműködés benső örömét és megtisztelő felelősségét! Így majd óvni fogják a többi magzatot, s bűnbánatuk bizonyosan elnyeri Szent Szíved Irgalmát! Ámen
Pap: Könyörülj rajtunk, Uram!
Hívek: Könyörülj rajtunk!

Imádkozzunk a Szentatya szándékára:
Miatyánk. Üdvözlégy. Dicsőség.

